Lege oharra - Elorrioko Txintxirri Ikastola\nELORRIOKO TXINTXIRRI IKASTOLAk ondorengo helbidea du: San Pio, 3, 48230 Elorrio. Website honekin edo bere zerbitzuekin zerikusia duen edozein gaitarako hurrengo telefono zenbakian harremanetan jar zaitezke: 946 58 22 61. Bestela, hurrengo posta elektronikora bidera zaitezke: elorrio@ikastola.eus\nwww.elorriokoikastola.eus domeinua ELORRIOKO TXINTXIRRI IKASTOLArena da.\nZER DA ELORRIOKO TXINTXIRRI IKASTOLAREN WEB SITE DELAKOA?\nOrain www.elorriokoikastola.eus tokian zaude. Hori espazio elkarreragilea da eta ELORRIOKO TXINTXIRRI IKASTOLAk sortu du produktu eta zerbitzuei buruz informazio handiagoa eskaintzeko.\nWeb toki honetaz gozatzeko, erabiltzaileak nabigatzailea izan beharko du; Hobe PCrako edo Macerako Internet Explorer 5.5 edo goi mailakoa bada. Halaber, monitoreak gutxienez 1024 x 768 pixel izango ditu eta Adoceko Flash plug-in delakoa behar da. Azkenekoa doan deskarga daiteke hurrengo helbidetik: http://www.adobe.com. ELORRIOKO TXINTXIRRI IKASTOLAk beharrezkotzat jotzen dituen aldaketa teknikoak egin ahal izango ditu kalitatea, sistemaren eraginkortasuna eta errendimendua eta gai-sareetara eta Internetera konexioa hobetzeko.\nWeb orri hau ELORRIOKO TXINTXIRRI IKASTOLArena da. Markak, domeinu-izenak eta jabetza intelektualaren gainerako eskubideak ELORRIOKO TXINTXIRRI IKASTOLArenak dira. Beraz, ezin daiteke edukirik laga, kopia, erreproduzi, argitara, karga, transmiti, bana edo ustia. Salbuespen bakarra web orria eta helburuekin bat web orria erabiltzea da. Ildo horri jarraiki, deskarga eta kopia pribatuak egin daitezke, baina baldintza hauetan zehaztutako erabileretatik kanpo atera gabe. Aurrekoaren kontra eginez gero, egilearen edo ELORRIOKO TXINTXIRRI IKASTOLAren jabetza-eskubideak bortxatuko dira. Edukiak hemen baimentzen ditugun helburuetatik kanpo erabiliz gero edo helburu horiek aldatuz gero, egilearen jabetza-eskubideak eta ELORRIOKO TXINTXIRRI IKASTOLAren jabetza-eskubideak bortxatuko dira. Erabilera-baldintza hauetarako debekatuta dago eduki hauek beste edozein web orritan edo sare informatikotan erabiltzea.\nErabilera-baldintza website delakoan aldatu gabe dirauten bitartean mantenduko dira. Ildo horri jarraiki, ELORRIOKO TXINTXIRRI IKASTOLAk edozein unetan horiek aldatzeko edo deuseztatzeko eskubidea izango du. Aldaketa horiek web orrian bertan agertu beharko dira.\nELORRIOKO TXINTXIRRI IKASTOLAk ahalegin handiak egin ditu web honek kalitatea izateko eta eskaintzen duen informazioan eta zerbitzuetan berariaz bermatzen du erabiltzaileen partaidetza. Hala eta guztiz ere, Internetek dituen ezaugarriengatik, ELORRIOKO TXINTXIRRI IKASTOLAk ez ditu bermatzen web orriko edukiak, ezta web orriaren funtzionamenduaren eskuragarritasuna eta jarraipena ere. Gauza bera aipa dezake matxurak konpontzeari buruz. Halaber, zerbitzarian edo web orrian sistemarentzat birusak edo bestelako elementu kaltegarriak izan daitezke. Dena delakoa, halako ezer ez gertatzeko, etengabe lanean dihardugu. Nolanahi ere, ELORRIOKO TXINTXIRRI IKASTOLAk web orri honen edukien erabilerari dagokionez ez du erantzukizunik.\nAurreko atalean adierazitakoaren ondorioz, eta internetek dituen berezitasunengatik, ELORRIOKO TXINTXIRRI IKASTOLA ez da izango web orriaren edukiak erabiltzearen ondorioz edo ezin erabiltzearen ondorioz sortutako edozein kalte eta galeraren arduraduna, arduragabekeria barne, baina mugatu gabe. Are gehiago, ez du erantzukizunik izango ELORRIOKO TXINTXIRRI IKASTOLAk edo ELORRIOKO TXINTXIRRI IKASTOLAk baimendutako edozein ordezkarik kalei buruz jakinean jarriz gero. Kalte eta galera guztiengatik, axolagabekeria barne, baina ez mugatuta, galerengatik eta eskaerengatik erabiltzailearen aurrean ELORRIOKO TXINTXIRRI IKASTOLAren erantzukizunak erabiltzailea web orrira sartzeko ordaindutako zenbatekoa ez du gaindituko.\nELORRIOKO TXINTXIRRI IKASTOLAk ez du kontrolik web orrialdea erabil dezaketenekiko eta beren kokaguneekiko. Web orriko erabiltzaileak eta ELORRIOKO TXINTXIRRI IKASTOLAk, bere eskumenei berariaz uko eginez, Bilboko Epaitegiek eta Auzitegiek agindutakoa beteko dute web orriarekin zerikusia duten erreklamazio eta gatazka guztietan.\nwww.elorriokoikastola.eus web orriaren helburu nagusia ELORRIOKO TXINTXIRRI IKASTOLAren produktuen, zerbitzuen eta jardueren berri ematea da.\nDatu pertsonalak babesteari buruz, ELORRIOKO TXINTXIRRI IKASTOLAk legezko betebeharrak onartzen ditu, bereziki hurrengo eremuetan:\nELORRIOKO TXINTXIRRI IKASTOLAk erabiltzaileak informazio egokia izatea nahi du. Hala, berariaz, aske eta borondatez erabaki ahal izango du datuak eman nahi dituen. Ildo horri jarraiki, erabiltzaileari datuak fitxategi automatizatuan sartuko direla jakinaraziko zaio. Fitxategi automatizatuaren titularra eta arduraduna ELORRIOKO TXINTXIRRI IKASTOLA izango da. Helbidea honako tokia du: San Pio, 3, 48230 Elorrio; Datuekin tratamendu automatizatua gauzatuko da eta helburua honakoa izango da:\nAurkakoa adierazten ez bada, galdeketetan biltzen diren datuak website eta web orriaren jardueretan parte hartzeko eta horietan sartzeko beharrezkoak eta derrigorrezkoak dira. ELORRIOKO TXINTXIRRI IKASTOLAk ezingo ditu erregistratu derrigorrezkoak diren datuak ematen ez dituztenak.\nIndarrean dagoen legerian datu pertsonalak babesteari buruz, ELORRIOKO TXINTXIRRI IKASTOLAk segurtasuna ziurtatzeko konpromisoa du. Ildo horri jarraiki, galerak, erabilera okerrak, aldaketak, baimenik gabeko sarrerak eta gainerako arriskuak saihesteko neurri teknikoak eta antolakuntzazkoak hartu ditu. Era berean, ondorengoaren berri eman nahi da: segurtasun-mekanismoen artean pasahitzaren formula erabiltzen dela. Pasahitza erabiltzaileak eta ELORRIOKO TXINTXIRRI IKASTOLAk besterik ez dakite.\nHalaber, ELORRIOKO TXINTXIRRI IKASTOLAk fitxategi automatizatuek duten datuei buruz isilpea gorde behar du. Hori indarrean dagoen legeriak xedatzen du.\nErabiltzaileak edo eskuordetzen duen pertsonak, baita gurasoek edo tutoreek ere edozein unetan sartzeko, berresteko, deuseztatzeko eta, hala badagokio, kontra egiteko erabakia har dezakete, Datuak Babesteari buruzko Lege Organikoak eta gainerako araudi aplikagarriak xedatutakoarekin bat. Horretarako, idatziz jakinarazi beharko dio ELORRIOKO TXINTXIRRI IKASTOLAri eta arestian aipatu diren helbideak erabili ahal izango ditu. Halakoetan erabiltzailearen identitatea egiaztatu beharko da.\nELORRIOKO TXINTXIRRI IKASTOLA da fitxategiaren arduraduna eta titularra. Hala ere, tratamenduaren kudeaketa hirugarrenak egitea eska dezake. Horretarako, erabiltzaileek berariaz adostasuna azaldu beharko dute.\nCookiak erabiltzeari dagokionez, ELORRIOKO TXINTXIRRI IKASTOLAk honakoaren berri eman nahi dio erabiltzaileari: web tokiaren pantailetan eta orrietan zehar nabigatzen duenean, cookiak erabiltzen direla eta erregistratu diren erabiltzaileak hautematea eta zerbitzu pertsonalizatua eskaintzea dela beren helburua. Gainera, bisitaren data eta orduari buruz informazioa ematen dute, web tokiaren barruan zirkulazio-parametroak neurtzen dituzte eta bisita-kopurua balioztatzen dute. Horri esker, ELORRIOKO TXINTXIRRI IKASTOLAk eraginkortasunez bidera eta doi ditzake eskaintzen dituen zerbitzuak. Cookiak erabiltzailearen disko gogorrean gordetzen dira, baina bertan dauden datuak ezin daitezke irakur. Halaber, ezin daitezke beste hornitzaileek eratutako cooki artxiboak irakur. Cookiak ez dira inbaditzaileak, ezta kaltegarriak ere. Nabigatzailean ageri den aukeraren bidez desaktiba daitezke.\nErabiltzailearen erregistro-datuak pasahitzaren bidez babesten dira. Hala, bakarrik erabiltzaileak edo ELORRIOKO TXINTXIRRI IKASTOLAk erabil eta ikus, deusezta, berretsi edo ezaba ditzake datuak erregistrotik. Erabiltzaileari bere pasahitza inori ez ematea gomendatzen diogu.\nAzkenik, honakoa gomendatzen da: erabiltzaileak bere ordenagailua ez badu erabiltzen, www.elorriokoikastola.eus web orritik irten baino lehen saioa ixtea ala nabigatzailea ixtea. Horrekin datu pertsonalak eta korrespondentzia inork ez erabiltzea ziurtatzen da, batez ere, ordenagailua beste norbaitek erabiltzen badu edo beste batzuekin partekatzen bada edo ordenagailua toki publikoan erabiltzen bada, hala nola liburutegian edo “internet kafean”.\nWeb hau erabiltzean, erabiltzaileak dokumentu hau arretaz irakurri duela onartzen dugu, baita ulertu eta aholkuak jarraitu dituela ere. Erabiltzailea datuak babesteko politikarekin edo aholkuekin ados ez badago, mesedez, ez erabili gure web orria. Beharrezkotzat jotzen dugunean, erabilera-baldintza aldatzeko eskubidea gordetzen dugu. Aldaketak eginez gero, erabiltzaileak web orri hau edo ELORRIOKO TXINTXIRRI IKASTOLAren beste web orriak erabiltzen jarraitzen badu, baldintza berriak guztiz onartuko ditu.\n© ELORRIOKO TXINTXIRRI IKASTOLA. Eskubide guztiak gordeak.


Estilo ariketak blog batean — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Estilo ariketak blog batean\nEstilo ariketak blog batean\nLuistxo Fernandez 2006/02/16 08:22\nBihar Donostian dagoen mahainguru interesgarri baten bezperan, inbidiak barrena janda, literatur bloga hasi dut!\nBlogak.com-en blog probisional bat ireki dut, iraungitze datarekin. Duela 10-15 urte idatzitako testu batzuk kargatuko ditut han, erdi galduta nituenak eta paperean aurkitu ditudanak. Transkribatze-argitaratze lana egingo dut orain, eta amaitutakoan... ba artxibatuta geratuko da Interneteko eternitatean edo.\nHor da: www.blogak.com/queneau\nZera da gaia, Raymond Queneau-ren Estilo Ariketen gainean neuk egindako itzulpen saio zahar batzuk. Inora ez ziren iritsi testu haiek, eta gaur, Xabier Olarrak Igela argitaletxearekin itzulpen tajuzkoa argitaratu duelarik, ba, neureak ere sareratzea pentsatu dut.\nSekula irakurri dudan libururik barregarriena, Queneaurena. Lan honen gainean kuriositate gehiago duenak, gaur du, otsailak 16, aukera bat Bilbon. Irakurketa-errepresentazioa Olarra itzultzailearekin eta errezitatzaileekin Likinianon 20.00etan. Informazio gehiago hemen.\nHemen goian, Zaldi Eroak Olarra-Igelaren libururaren azalerako egindako ilustrazioa.


Bizkaia.Eus: - Urkiolako Parke Naturala eta Kontserbazio Bereziko Eremua - Urkiolako parke naturalaren historia - HISTORIAREN LORRATZAK\nUrkiolako Mendikatearen inguruan sortu da Parke Naturala eta bere kokapena benetan da zoragarria aldamenetako lurrekaz konparatzen bada, baztarrok sakon aldatuta daudelako eta jende asko bizi delako bertan. Gauzak horrela ikusita, zehatz-mehatz naturaren bazter garbi bat dela pentsatuko genuke, bat ere edo gitxi ere gitxi aldatu den naturaren gunea dela. Baina, errealitatea oso da bestelakoa, gizakiak mendeetan zehar inguru horretan izandako eraginak eman diolako Urkiolari gaur egun duen itxura eta tankera.\nUrkiolako inguruak gure begien aurrean agertzen duen paisaia den modukoa bada, bertako baliabideak eten gabe eta luzaroan ustiatu izan direlako da, batez ere artzaintza eta basogintzaren eraginpean moldatu delako. Ondorioz, halako tratuagaz aldatu egin da azalgaineko landaretza, zuhaitz-espezieak ordezkatu egin dira eta, basoak gitxitu ahala, larreak gehitu. Beraz, nahiz eta iraunean jende gitxi bizi bertan, edo okupazioa urria izan arren, nabaria da gizakiak inguru horretan izandako eragina.\nHorren bestez, inguru horretan gizakiaren eragina, halakoa izanda ere, ez da ekonomiako maila gordinean gelditu. Nabarmena da paraje horietan mitoen argiaz eta bazterren sakralizazioaz inguruan lortu den humanizazioa. Urkiolaren izena ezeregaz lotzekotan, San Antonioren izenagaz lotu behar da; bi dira bertako deboziozko santuak: bata monastegiko abade izan zen, bestea, Paduakoa, jatorriz portugesa bazen ere. Euren izenean eraikitako santutegia eder nagusi da han hemen zabalduta dauden ermiten erdian. Euskal mitologiak hur-hurrean dagoen Anbotoko haitzulo batean jarri izan du bizi izaten Mari, Anbotoko Damea»; emakumezko hori buru dela, luzea da beragaz batzen diren pertsonaia mitikoen errenkada, eta denak ere Urkiolako mendietako kobetan. babestuta bizi dira alegiazko kontakizunetan esaten den moduan. Hala , historian zehar, sineste eta sineskeria asko eta asko pilatu dira nahasian eta kontraesanean, Anboto Urkiola, Baltzolamendi edo Untzillatx mendietan.\nArtzainak eta basoa, mitoak eta erlijioa; halako bikoteekaz itxuratutako eremua izanik Urkiola, behar bada, norbaitek pentsa dezake Urkiola bazter galdu bat dela. Eta egia esan, Bizkaiko biztanleek mendeetan zehar haran-barrenak hartu dituzte bai ekonomiako eta bai gizartearen euren iharduerak burutzeko. Baina bizkaitarrek, pentsamendua, ekonomia eta erlijioa alkarregaz ezkonduta, ez dute eragozpenik izan Parkeko ingurua euren eguneroko bizimoduan alderik alde sartzeko. Izan ere, hara eraman dituzte gizaldiz gizaldi euren artaldeak eta beste abereak, handik hartu dute egurra eta harria etxeak jasotzeko, handik olak mugitzeko ura eta sukalde txokoak berotzeko abarrak; haraxe hurreratu dira goragoko indar eta ahalmenen laguntza eske edo babes bila jo behar izan dutenean. Historiaren ibilian Urkiola inguru osagarria izan bada ere, ezinbestekoa izan da haitz-barrenetan apurka-apurka lotu izan den bizimodurako.\nAtxarte: Paleolitoko gizakiek lakioz animaliak ehizatzeko leku aproposa. lnguruko kobetan, Bolinkoba, Oialkoba, Albiztegi eta abarretan, gizakien bizitzak utzitako aztarrenak aurkitu dira. Bertako mendi batean, Kurutzegorrin, Sugarzulo dago, ustez Sugaar (suge harra) bizi zen lekua. Istorio batzuen arabera Mariren senarra zen; baina, beste batzuen arabera, Mundakako printsesa bategaz ezkondu zen eta hortik jaio zen Jaun Zuria, Bizkaiko lehen jauna.\nAbadiño, Durango, Mañaria eta Dima mendi horietara zabaldu behar izan direnez bizirik iraun eta garatzeko, azpimarratzekoa da Urkiolako mendatetik igarotzen den kornunikazio-errepide nagusiaren balioa. Baina ez Durangalderako bakarrik. Bizkaiko kostako ekialdeko herriek ere Urkiolako errepidetik bideratutako merkataritzako harremanak behar zituzten. San Antonio bien izenean eraikitako santutegiak - badirudi lehenagoko beste eliza baten oinarrietan jaso zela-, alkarrengandik urruti dauden itsaso bitara isurtzen ditu urak: erdiak Mediterraniora, Ebro ibaian behera, eta beste erdiak Kantaurira, Ibaizabalek eramanda. Sinbolo bila hasita, mende eta mendeetan Urkiolak bete duen lotura eta komunikazio-lanen irudi izango litzateke santutegiaren teilatua.\nLarreak eta egurra, mitoak eta erlijioa, bideak eta komunikazioa, horra hor gizakiak beren eginahalekaz Urkiolako mendikatearen historian utzi dituen ezaugarri benetakoak.\nBaina, haitzetan barreneratu ezkero, gizakien bizitzaren aldi zaharretara sartzen da bat; hain zuzen, gizakiek mendi eremu horretan euren bizilekurik behinena izan zuten antzinako arora. Mendikatean aurkitzen diren harri arteko babesguneetan, kobetan eta harpeetan historiaurreko aztarren ugari gorde izan da ezkutatuta, eta garrantzizkoak gainera. Ezin ahaztu, bada, Joxe Miel Barandiaranek aspaldi egindako lanak, ez eta, besteak beste, geroago Jesus Altuna, Juan Maria Apellaniz eta Jose Maria Basabe jaunek egindako azterlanak ere, eremu zabal horretan historiaurretik hasi eta eten gabe bizilagunak egon direla agertzen dute eta. Argi dago gizakia sortzen ikusi zuten alditik egungo euskaldunaren arteko bilakaeraren lekuko izan direla toki horiek.\nHISTORIAURREKO GIZAKIA ETA URKIOLAKO MENDIKATEA\nUrkiolako historiaurreko aztarnategietan sartzen bagara, milaka urte egingo dugu atzera, Erdi Paleolitoko aldira jo behar dugu eta (K.a. 90.000 - 32.000). Aldi hartako kulturakoak dira Axlorren - Axlegorpe edo Axlegor -, haizpean babestuta aurkitutako aztarrenak; Moustier aldikoa da Bizkaiko aztarnategi zaharrenetako hori.\nAxlorko koba Urrestei mendian dago, Kobaldeko inguruan - Indusi, Dima -; Jentilzubi izeneko berezko zubitik hurbil, eta Indusiko errekazulora jaisten den haitzartetik hamabost bat metrora. Joxe Migel Barandiaranek aurkitu zuen.1.932an eta makina bat indusketa zuzendu zituen berak 1.967 eta 1.974. urteen artean. Gero ere, egin da azterlanik handik ateratako animalia eta gizakien aztarrenakaz.\nBolinkoba Untzillatx magalean dago, Atxartera begira, eta historiaurreko euskal eremuko aztarnategirik adierazgarri eta garrantzitsuena da. Arkeologiako materialen kalitateak ematen dio garrantzia hori, Goi Paleolitoko kuItura-aldi zabala hartzen dutelako materiale horiek. J.M. Barandiaranek egin zuen indusketa 1.932an.\nAldi hartako giroa eta gizakiaren tankera ondo diferenteak dira gaurkoen parean alderatuz. Homo primigenius edo Neanderthaleko gizona da Euskal Herriko aztarnategietan agertu den gizakirik zaharrena, eta tipo horretakoak dira Axlorko giza aztarrenak ere - 5 hortz -. Homo sapiens neanderthalensis horretan hasten da egungo gizakiaren tipora heldu arte luzatzen den bilakaeraren katea\nArterako sentsibilitate nabaria adierazi zuten Goi Paleolitoko gizakiek hormetako artea eta arte mugikorra hasi zutenetik eta gerora eman zioten garapenean. Turritella izeneko maskor-zintzilikario hauek zulo bat daukate ostean eta apaintzeko erabiltzen ziren. Bolinkobako C mailakoak dira (Madeleine aldiko III.a.\nHiru hortz, Neanderthal gizakiarenak, Axlor babes-lekuko indusketan aurkituak. Erdi Paleolito edo Moustier aldikoak dira, gitxi gora-behera K.a. 90.000 eta 32.000 urte bitartekoak\nGizaki primitibo haien sasoiko giroa hezea eta guztiz hotza izan zen, historiaurrean izandako azken glaziazioaren hasiera zelako; Würm glaziazioa. Aldirik gogorrenak paleolitoko beste aldi berandu batzuetan etorri baziren ere Axlorko animalia-aztarrenak giro hotzeko espezien aztarrenak dira. Ugariak dira, izan ere, basahuntz eta iditzarrarenak; orein eta zaldienak, hurrengo; tartean, nahiz eta gitxiago izan, baita leize-hartz eta elur-oreinenak ere.\nHalakoak ziren, bada, taldean ekinez eta begiz jota, gizon haiek lakioz ehizatzen zituzten animaliak. Inguru menditsuetatik uxatuz, haranetako errekazuloetara behartzen zituzten ihesean animaliak, lakioekaz eta harrizko armak jaurtita harrapatu ahal izateko. Bata besteagaz landutako harriak erabiltzen zituzten sasoian, orduko arbasoek ez zuten beste modurik halako animaliak ehizan harrapatzeko. Axlorko tresna-aztarrenen artean -hortzaxkatuak, puntak eta karraskailuak, besteak beste- eta ehizarako armen artean, egurra eta larrua lantzeko tresna egokiak ere aurkitu ziren; beraz, pentsatzekoa da ehizaz aparte ere bazituztela beste iharduera batzuk.\nMoustier aldiko gizakiek bizi izateko erabili zituzten koben kokalekuari erreparatzen badiogu, argi azalduko dira aldi hartako ezaugarriak: giroa hotza zen, eta ekonomia, harrapaketan sustraitua. Hotzaren eraginez, itsasoaren mailatik 400 metroko altuera baino beherago zeuden harpeetan idoro izan zuten babeslekua. Denen artean egokienak, ostera, ibaiak eta haranak estutzen ziren guneak izan behar, bertatik arroilak edo haitzarteak menderatuz, ehizarako hobeto egokitzen ziren eta. Halakoxea da Axlor. Orduko lehenengo erlijio-zantzuak ere bertakoak dira, hilobiratzeko moduan ikus daitekeenez.\nK.a. 32.000 eta 8.500 urtea bitartean, historiaurreko beste aldi bat zabaltzen da: Goi Paleolitoa. Ordukoa da izan Bolinkobako aztarnategia -Mendiola, Abadiño- , Untzillatxen barrenean kokatua, Atxarteko arroilaren gainean. Joxe Miel Barandiaranek aurkitu zuen 1.931n eta berak zuzendu zituen indusketak 1.932 eta 1.933 urteetan, Telesforo Aranzadigaz batera. Arkeologiako sei maila aurkitu ziren, eta material ugari; salbuespen gitxi batztuetaz bada ere, Goi Paleolitoko aldi guztiak betetzen dira bertan.\nSaibigain mendi inguruan dauden moduan, Asuntzako zelaian ere badira megalito aztarrenak.\nPARKEAN DAUDEN KOBAZULOEN GIDA\n1932-33etan, J. M. Barandiaranek adiskide zuen Telesforo Aranzadigaz batera, BoIinkobako indusketa egin zuen. Bertan C maila (Madeleine III) izan zen garrantzirik gehien agertu zuena, arkeologia atu asko aurkitu zelako han: karraskak, beranak, etabar. Ugari ziren hezurretan landutako materialak. Horietakoa da hiru angelutara eta oso punta zoffotza duen hori, kontuan hartzen bada bertan arrain edo hegazti baten burua ikus.\nHalako aldi batzuk beste koba batzuetan ere dokumentatu dira: Baltzolan -Indusi, Dima - eta Silibrankan- Mañaria - esate baterako. Lehenengoa, Baltzolamendin dago, Axlorko babeslekuaren aurrean eta Jentilzubi alboan. Bigarrena, ostera, Mañaritik Urkuletako auzora doan errepidearen aldamenean, Sallobente ermitatik metro gitxira - San Lorentzo - eta Deabrulabarra izeneko haitz sorgindutik hur.\nGoi Paleolitoan, aurreko aldiaren jarraipena nabarmentzen duten ezaugarrietaz batera, aldaketa sakonak jazoko dira. Eta beste denak baino gehiago, dudarik gabe, gizaki tipo berria azalduko dela: Cromagnongo gizona. Euskal Herriko aztarnategietako lehenengo arte-agerraldiak Cromagnongo gizonarenak dira, nahiz eta Urkiolako eremu horretan labar-artearen adierazgarririk egon ez. Baina Bolinkoban aurkitutako arte higikorraren aleek erakusten digutenez, Paleolitoan bizi izandako gizakiaren pentsamendua eta izpiritualtasuna guztiz konplexuak izan behar ziren.\nArte-irudiek animalia dute xede; animaliak dira gizakien nahikari, sineste eta sentimenduen sinbolo; eta, aldi batera, oinarrian, bizirik irauteko behar dituzte animaliak. Lurralde honetan orduan bizi ziren animaliak gaurko inguru artikokoen parekoak ziren, Würm glaziazioaren aldirik hotzenak aldi horretan iritsi ziren eta. Geologiatik eta Paleontologiatik egindako azterlanetan agertutakoen ondorioz, Euskal Herriko itsasaldeko batez besteko temperaturak oraingoak baino 12 gradu zentrigrado beherago egongo ziren; neguan 0 eta 10 gradu zero azpitiko tartean, eta udaran 5 eta 15 gradu artean zero gainetik. Elurra iraunkorra izango zen, behin 1.000 metroko garaieratik gora. Ondorioz, basoak ere behera egin behar izan zuen, eta sakon babestuetan baino ez ziren egongo pinudi txiki batzuk.\nBolinkobako C mailan aurkitutako basahuntzen konpresorea (Madeleine III.a). Ondo ikertu eta gero, estaltze-ekintza bat agertzen duela dirudi.\nHalako eguratsetan, besteak beste, bisontea, elur-oreina, mamuta edo azeri artikoa bizi izaten dira, hartza, oreina eta basahuntza nagusi direla. Aurrez aurre gizona, bizirik irauteko borroka latzean sartuta; baina, harrizko eta hezurrezko armetan garatutako teknikei esker, tresna ugari eta eraginkorragoak sortu zituen - xaflak, karraskailuak, beranak, zikaiak, geziak -. Apaingarri do-toreak ere lortu zituen, orein-letagin atrofiatuetaz eta molusku- maskorrekaz egindako idunekoak esaterako. Itsas bazterreko baliabide-en ustiaketari ekin zion ordurako, eta aldi harta-ko gizon eta emakumeek mentalitate konplexua adierazten dute, arterako sentsibilitate diferentea agertuz. Hartara, tresnetan animalien irudiak egi-ten dira, Bolinkoban agertutako kultura berriak adierazitako moduan. Tresna aipagarrienen arte-an hauek daude: basahuntzen konpresorea (agian estalaldian agertzen dira animaliak); ahuntz irudi eskematikoak dituen gezia; eta zaldi- harikaren itxurako estiletea.\nGiroa arian-arian epeldu ahala, K.a 5.500 urte inguruan, Mesolito aldia zabaldu zen. Alderdietako itxura bigunduz joan zen eta hostozabal-basoak gero eta paraje gehiagotara hedatu ziren. Arkeologiako aztarnategi mesolitoetan ez da bat ere artikoko faunarik agertzen, bai ostera basurdea eta orkatza, bertara ekantzen dira eta. Ingurugiro horretan agertuko da ziurrenik ere, Euskal Herriko beste tokietan moduan, gaur egun ezagutzen dugun euskal gizaki-tipoa; Cromagnongoa mendebaldeko Pirinioko arraza »bilakatzen doa, Urkiolatik horren urrun ez dagoen Debako Urtiagako leizezuloan aurkitutako garezurrak lekuko direla.\nGizakiek, paisaiak eta faunak guretzat etxe-etxekoak diren formetara egindako bilakaera historiaurreko azken aldietan burutu zen, Neolito Arotik Metal-Arora bitartean. Ordukoak dira Atxuri eta Silibrankan (Mañaria), Baltzola eta Baltzola II.ean (Dima) eta Oialkoba eta Albiztegi kobetan (Abadiño) aurkitutako aztarrenak. Esan beharrik ez, harri leunduak eta keramika agertzen direla bertan.\nNeolitoak ekarritako kulturaren iraultzagaz batera - K.a. 3.200 -, animaliak hezi eta gero, artzaintza izan zen Euskal Herriko mendietan nagusitu zen bizimodua. Gaur egun Urkiola artzainen eremu bada, antzinako denbora haietatik dator bizikera hori. Eta nola ez lotu antzinako historiagaz gaur honen indartsua den sakralizazioa? Mugarrako Jentilkoba, Baltzola, Oialkoba eta Albiztegi kobek batetik, eta Artatxagako eta agian Saiputxuetako trikuharriek bestetik, diren moduko hilobi-guneak direlako, artzain haiek euren hildakoez eta geroko bizitzaz zuten barruko ardura sakona agertzen dute.\nEstiletea: mutur proximalean gorputz hozkatua dauka, oinartian zaldi-hanka eta -apatxa irudikatzen ditu erliebean. BoIinkobako D mailakoa da (Solutre Erdikoa).\nGehienetan batera aurkitzen diren fenomeno bi nabarmentzen dira antzinateko artzainen kulturan: aire librean sortzen direla herritxoak eta trikuharrietan egiten direla hilobiratzeak taldeka. Baina, gai horren gainean arazoak sortzen ditu Urkiolak. Badakigu, jakin, aldi hartan koba-zuloak ez zirela bizi izateko toki bakarrak, baina aire librean egindako herrisken aztarrenak falta dira. Behar bada, herriok jasotzeko erabilitako materialak oso galkorrak izango ziren, eta Arkeologiak ez du bat ere erraza horiek idorotzea. Monumentu megalitikoak, bestalde, oso urriak dira Urkiolako Parkean; ia harritzekoa ere bada toki hori artzainentzat hain garrantzitsua izan eta gero, halakorik ez agertzea. Aditzekoa izan daiteke, hala ere, aztarrenak aurkitzeko zailtasunak izatea, Bizkaian halako hilerriak bortxatu eta haustu egin dira eta. Hilerrietan hildakoagaz batera altxorrak gordetzen zirela begitantzen zitzaion herriari, eta gehiegikeriak eragin ditu uste oker horrek. Hala eta guztiz ere, taldeka egindako hilobiratze ugari dago Parkean zehar; harlauza batzuk lurrean zutik sartu eta, estalkia eratzeko, gainean beste bat jartzen zaie, hilobi-gela imita utziaz.\nBaina, behar bada, beste arrazoi batzuk bilatu beharko dira. Kobetan indusitako arkeologia mailetan sarri agertzen dira historiaurreko aldi guztietan zehar iraun duten kulturak. Teoria eginez, Urkiolan herriskarik eta trikuharririk ez egoteak beste bizikera bat ager lezake: bizikera tradizionalak guztiz sustraituta zeudela. Eta horretarako adibidea Baltzolako koba izango litzateke. Bertan oraindik oraintsu egindako indusketa batean zortzi bat lagunez osatutako talde baten hilobiak aurkitu dira, beren atuak eta guzti; dirudienez Eneolito-Brontze Aroko historiaurrearen azken aldietakoak dira, hain. zuzen hilobiratzeko trikuharriak ohikoak ziren aldietakoak.\nEgia esan, fenomeno hori behin eta berriro gertatzen da hurrengo aldietan. Esate baterako, Euskal Herriko hainbat lekutan. ez bezala, Burdin-Aroak ekarritako berrikuntzek ez dute inolako lorratzik utzi hemen. Eta historiako denboretara jotzen badugu, halaber, ez dugu inolako agiririk aurkitu paraje horietan erromanizazioa sartu zela esateko.


Zurrumurruen kontrako maskarak, Basaurin - Deia\nZurrumurruen kontrako maskarak, Basaurin\nZurrumurruen Aurkako Basauriko Estrategia merkataritzara hurbilduko da ekimen berri batekin\ni. ugarte / basauri 14.12.2020 | 01:08\nMaskarak banatuko dira. Basauriko Udala\nMaskarak banatuko dira.\nZurrumurruen kontrako maskarak ikusiko dira Basaurin. Ekimen berri baten bidez, Zurrumurruen Aurkako Basauriko Estrategia merkataritzara hurbilduko da, Migratzaileen Nazioarteko Egunaren kariaz. Horrela, Migratzaileen Nazioarteko Eguna dela eta (abenduak 18), merkatariengana joko du estrategiak, "Basaurin bizikidetza inklusibo eta diskriminaziorik gabekoaren alde egindako lana ezagutarazi eta sozializatzeko", diote.\nZurrumurruen Aurkako agenteen Sareak bere proposamenak gaur egungo egoerara egokitu, eta sare publiko-pribatuak ehuntzen jarraitu du eta, horretarako, zurrumurruen aurkako maskarak egiten ari dira, gero herriko dendetan banatzeko. "Emakumeak Aniztasunean elkarteko Kandaka proiektuko kideak musukoak josten ari dira, eta ADSIS Fundazioak kudeatutako IMFPB Basauri OLHUI Udal Institutuko arte grafikoetako ikasleak, berriz, musuko horiek serigrafiatzen", azaldu dute.\nEkimenaren xedea da tokiko merkatariak proiektura batzea. Ideia da abenduaren 18an "maskara horiek jantzi ditzatela eta bezeroekin zurrumurruen aurkako informazioa parteka dezatela". Horretarako, "zurrumurruen aurkako kit" bat prestatu dute (estrategiaren berri ematen duen eskuorria eta txapa bat), dendetara hurbiltzen direnei banatzeko.\nZurrumurruen Aurkako Estrategiak ekintza hori proposatu du, besteetan egiten duen bezala, "atzerriko gure herritarren aurkako zurrumurruak, aurrejuzguak eta estereotipoak geldiarazteko eta Basaurin bizikidetza inklusibo eta diskriminaziorik gabea lortzeko egiten ari diren lana ikusgarri egiteko". Gainera, interesa duten herritarrek estrategian parte hartzea lortu nahi da ere.\nKoronabirusaren aurkako materiala erosteko dirulaguntzak emango ditu Gasteizek.


Euskal Herriko Elkarte Geografikoa, bizipenen elkargune - GARA\nEuskal Herriko Elkarte Geografikoa, bizipenen elkargune\nXIX. mendean elkarte geografiko izenez jaiotako erakundeen helburua jakintza zabaltzea eta gizakiaren aurrerapenari zerumuga berriak irekitzea zen nagusiki. Osagai humanistaz beterikoak ziren eta jakintza jendartean zabaltzeko grina ere bazuten. Horregatik, Euskal Herriko Elkarte Geografiko sortu berriak helburu horiek berreskuratzea du xede.\nErakunde berri honek jakintza partekatzea eta besteen jakintzaren bidez ikasteko gune bat sortzea du helburu. Ekintza ugari jarriko dituzte abian eta, horien artean, bidaiek garrantzi handia izango dute; izan ere, elkarrekikotasun eta jakintza tresna gisa erabiliko dira. «Nahi duguna elkarte haien alde positiboak aldarrikatzea da, baina beraien oinarriak eguneratuz». Hori gauzatzeko, «aniztasunarekiko eta planeta honen aberastasunarekiko errespetuan oinarriturik» egingo dute lan.\nEuskal Herriko Elkarte Geografikoa jaio berria da oraindik. «Harritu egiten gaitu lehenago sortu ez izanak», adierazi du bertako lehendakari Xabier Bañuelosek; izan ere, Euskal Herrian bidaiatzeko zaletasun handia dago, «izugarri maite dugu». Elkarte honi hasiera emateko «hainbat egoera aditzea beharrezkoa izan zen pertsona batzuk elkar topatzeko eta abentura honetan sartzeko erabakia hartzeko». Egoera horiek Sirian jazo ziren; «Palmira eta Rasafa arteko desertua gurutzatzen ari ginela, une horiek jende gehiagorekin partekatzea esperientzia polita izango zela pentsatu genuen bertan geundenok». Honela, hilabete batzuen buruan proiektuari forma ematen hasi ziren.\n«Jakin-mina bere horretan mantentzen duenarentzat, eta bere etxeko ateaz haratago dagoena ezagutu nahi duenarentzat» pentsatua dago erakundea. Antolatutako ekintzak «irekiak» dira, ez dute «mugetan» pentsatu, ez proposamenak onartzeko, ezta edonor ekintzetara etortzeko, Bañuelosek adierazi duenez. Eskatzen duten baldintza bakarra, «elkarte-kide bihurtzea» da.\nDatorren seihilekorako hainbat ekintza antolatzen ari dira, baina batez ere, datorren 2011rako. Ekintza horien artean, Siriara eta Jordaniara bidaia bat egitea dute pentsatuta, solasaldiak, irteera tematikoak, erakusketak eta, horiez gain, atzo hasi zuten «Gizakia eta ur munduak» zikloari jarraipena emango diote bigarrenarekin. Horrez gain, webgunea ere badute denen eskura jarria.\nEuskal Herriko Elkarte Geografikoa aurkezteko, Noraezean zikloa hasi zen atzo Bilbon. Bertan bere burua aurkeztu zuen eta dokumental baten estreinaldia ere egin zen, «Retorno al país de las almas», Jordi Esteva argazkilari eta Afrikan jakituna den kazetariak egina. Lan hau «kalitate handiko dokumentala dela iruditzen zaigu», esan du Bañuelosek. «Jakintza batzuei eta mundua ezagutzeko modu bati buruzko metafora bat da». Dokumentala animismo afrikarrarekin izandako hamar urteko erlazio baten ondorioa dela azaltzen du egileak. Filmean, Yeo Douley gaztea Bettie herrixkara doa erritu bat burutzeko asmoz. Gazteak egiten duen bidean hainbat toki agertzen dira eta bertako errituak erakusten dira. Dokumentalak ezohiko ikuspuntua eskaintzen duela adierazi du Estevak, ikuspuntu afrikarra, hain zuzen; izan ere, gidoia Yeo Douley-rekin batera osatu zuen egileak.\nZikloa «Gizakia eta ur mundua» izenburupean hasi da, «bere formatu eta proposamenetan eklektikoa da zikloa», azaldu du Xabier Bañuelosek. Izenak badu esanahia; «ura bizitzaren iturri gisa eta jendea kulturaren jatorri gisa» ulertu behar dela dio. «Erreka eta jendeari egindako omenaldia da», baina ikuspuntu ezberdinetatik, «bere sinesmenetatik, abenturatik, elkartasunetik, paisaiatik» eta «erreka aurrerapen eta mundu berrietarako ate gisa».\nZiklo honen barruan, dokumentalari buruzko solasaldia, Himalaian topa daitekeen jendeari buruzkoa, eta Ibaizabalgo estuarioaren garapenari buruzko hitzaldi bat ere izango da. Beste hainbat gai ere jorratuko dira, beti natura eta kultura ezberdinen ingurukoak. Dokumentalari buruzko hitzaldia Donostian izango da gaur Larrotxene kultur etxean.


The Skatalites pondrán mañana su broche jamaicano a las músicas del mundo en la plaza Compañía / The Skatalites taldeak jamaikar ukituaz emanen dio amaiera Compañía plazako Munduko musiken zikloari – Ferminmusic.com\nThe Skatalites pondrán mañana su broche jamaicano a las músicas del mundo en la plaza Compañía / The Skatalites taldeak jamaikar ukituaz emanen dio amaiera Compañía plazako Munduko musiken zikloari\nArratsaldean La Nabe All Stars arituko da, bi DJ-talde, elkarren arteko lehian, 20:00etan hasi eta 22:00ak arte\nSanferminetan zehar Compañía plazan entzun ahal izan ditugun Munduko musiken zikloa amaituko da bihar, The Skatalitesen kontzertuarekin. 23:45ean, The Skatalitesek ska musikaren jatorriak eramanen ditu jaien muinera, jamaikar erritmoen bidez jendea gozarazteko. Horren aurretik, bi orduz, 20:00etatik 22:00etara, La Nabe All Stars arituko da, bi DJ-talde elkarren arteko lehian, Iruñean sortu eta zuzenean emaniko jatorrizko piezen bitartez.\nThe Skatalites jatorri jamaikarreko ska talde bat da, 1964an sortua, nahiz eta hasierako kideetatik gutxienak geratzen diren gaur egun. Taldeak leku bat irabazi izan zuen musikaren munduan, pixkanaka, talde ospetsuago batzuei laguntzen, esaterako Toots and The Maytals, Prince Buster eta The Wailers taldeei (azken talde horretako kideak ziren Bob Marley, Peter Tosh eta Bunny Wailer). Talde horiek ska erritmo sortu berri bat grabatu zuten, zeinak gerora rockstady izenekoa sorraraziko zuen, eta horrek, bere aldetik, reggaea. The Skatalitesen musikan dituzte erroak zenbait talde ospetsuk, horien artean The Police, The Clash, The Specials, The English Beat, Sublime eta No Doubt.\nJatorrizko taldeak ez zuen iraun 14 hilabete baino, eta hala ere milaka doinu grabatu zituen, horietako batzuk oraindik gaurko artxiboetan aurkitzen direlarik. Taldea 1965ean banandu zen arren, kideek lanean jarraitu zuten Jamaikako musika herrikoiaren eboluzioan, hori gero eta ospe handiagoa hartzen ari zela. Beren musikarekiko interesa berpizten ari zela jakitean, berriro bildu ziren 1983an, eta Jamaikako Sunsplash jaialdi ospetsuan agertu ziren. Gerora, 1986an, AEBetara emigratu zuten, eta hara-hona hasi ziren mundu zabalean, gaur egun egiten duten bezala, musikaren negozioan hasi eta 52 urte geroago.\nUrte horietan guztietan musikarien artean aldaketak egon diren arren, bandak grabatzen eta munduko jaialdirik garrantzitsuenetako batzuetan jotzen jarraitzen du, eta bi aldiz izendatu dituzte Grammy sarietarako. Taldearen grabazio berrienaren (Platinum Ska) pista batzuetan Lloyd Knibb jatorrizko bateria-jotzailea aritu zen; hura 2011n zendu zen eta ska erritmoaren sortzailetzat jotzen da eskuarki, bai eta reggae musika gehienaren oinarria den onedrop izenekoarena ere. Beste pista batzuetan bada, baita ere, jatorrizko taldeko saxofoi altuaren jotzailea, Lester Sterling, gaur egun ere aritzen dena, nahiz eta dagoeneko ez den bandarekin hara-hona ibiltzen ohi. Jatorrizko abeslari Doreen Shafer-ek ere parte hartzen du CD horretako pista batean.\nAyuntamiento de PamplonaIruñeko UdalaSan Fermin 2017The Skatalites\nprevious post: Desde el 5 de julio se han emitido más de 300.000 tuits sobre los Sanfermines de 2017, un 20% más que en el mismo periodo de 2016\nnext post: Más de 800 personas acuden a diario a los recitales de jotas del Paseo de Sarasate


2019, Urriak 15\nAzken urteetan bezala, Javi Castro lagunak udazken honetarako ere txango bat prestatu digu. Aurten azaroaren 9an izango da, larunbata, eta Usurbilgo Andatza mendialdera eramango gaitu. Historian zehar Andatza mendia Orreagako monasteriora lotuta egon da, XIII eta XIX. mende bitartean, eta bertan dauden hainbat mugarri eta mendian aurkitutako 18 errotarri harrobietatik 5 bisitatuko ditugu (hauen ustiaketa 1388. urtetik ezagutzen da). Era berean, Erroizpeko arrain hazitegia izan zena eta antzinako zeta lantegia bisitatzeko aukera izango dugu. (gehiago…) »\n+ 55 Altzatik abiatutako ibilbideak\n2019, Apirilak 17\nAurtengo denboraldian Gipuzkoako hainbat txoko ezagutuko dugu eta gure inguruko herrien natur inguruneak bisitatuko ditugu. (gehiago…) »\nAltzan barrena Espainiako Gerra Zibilaren garaian\nIbilbide honetan Gerra Zibilaren garaian Altzan bizitutako hainbat gertaera ezagutarazten saiatuko gara, batez ere Bidebieta-Herrera-Mirakruz inguruan.\nErabilitako iturriak askotarikoak dira, dokumentazio ofiziala, ikerketak, hemerotekak, monografiak, lekukotzak, etab.\n“Trincherpe” kamioi blindatua, Tolosan atzemana. Euskadiko Filmategia\n1. CASA LASA ETA “TRINCHERPE” BLINDATUA\nGerra Zibilaren lehen egunetan, Pasaiako “Avance Marino” sindikatuko kide anarkistak gerrarako prestatzen hasi ziren, lehergaiak eta inprobisatutako kamioi blindatuak atonduz.\nHorrela, Trintxerpen blindatu zen bigarren kamioia “Compañía de Maderas” lantegitik hartu eta aurrez aurre zegoen Lasa lantegian moldatu zuten. Eraikuntzan makinistek, suginek, arrantzaleek eta burdin lantzaile batzuek parte hartu zuten.\nIrudian, matxinatutako tropak Tolosan sartzean egindako filmazio batetik hartua, “tiznado” deituriko blindatu bat ikus daiteke (inprobisatutako kamioiak izendatzeko lagunarteko terminoa). Bertan, bere karrozerian, anarko-sindikalismoaren bandera gorriak eta FAI-CNT, AIT edo UHP bezalako siglak ikus daitezke, baita “Rojo-Trincherpe” irakurri ere. Horregatik, Pasaiako auzoko tailer batean egin zela pentsarazten digu.


Herri bazkariarekin eman diete amaiera Arakaldoko jaiei - Arakaldo - Aiaraldea.eus\nIzar Mendiguren Cosgaya 2019-07-14 18:35\nOstiralean jaurti zuten txupinazoa Arakaldon. Jabi Asurmendi alkateak positiboki baloratu ditu festak, bai parte hartze aldetik eta baita giro onagatik. Larunbata izan zen egun nagusiena: eguerdian apar festa jarri zuten "umeentzat eta animatu ziren nagusientzat".\nFestetako indargunea larunbat arratsaldea izan da aurten, alkatearen esanetan: "Jende asko etorri zen tortila lehiaketarekin, herri kirol parte hartzaileekin eta umeen rokodromo, ohe elastiko zein tirolinarekin. Giro polita egon zen plazan". Edozelan ere, arakaldoarrek jaiak aurrera ateratzeko egindako lana goraipatu du gobernu buruak.\nLarunbat iluntze eta gauean kontzertuak izan ziren protagonista, eta gauerdian su artifizialak bota zituzten, "orokorrean jendea gustura geratu da, musika taldeak animatuak ziren".\nGaur egin dituzte bolo eta igel txapelketak edota herri bazkaria. Hala, datorren urtera arte agurtu dituzte festak Arakaldon.\nTxabi Alvarado Bañares 2019 uzt 12 Arakaldo\nGaur arratsaldean hasi dira Arakaldoko jaiak. Herriko umeak arduratu dira jaiei hasiera emateaz. “Gora Arakaldo!” oihukatuta piztu dute...\nIzar Mendiguren Cosgaya 2019 uzt 13 Arakaldo


Guraso agurgarriak 2 — Eibar.ORG | Eibarko peoria\nHemen zaude: Hasiera / Blogak / Markos Zapiain / Guraso agurgarriak 2\nGuraso agurgarriak 2\nMarkos Zapiain 2015/07/06 12:40\nAskotarikoak izaten dira seme-alabak D ereduan matrikulatzeko bultzatzaileak. Gaur egun ez dira gutxi euskararen aurkako gurasoak umeak D ereduan sartzen dituztenak ez dakizkien etorkinekin nahas, ikasleak latina aukeratu ohi duen bezala ez latinaren beraren amoreagatik, baizik eta matematikatik ihesi. Euskararen aurkakoak dira baina etorkinen aurkakoagoak. Sufritzeko jaio ziren eta asko sufritzen dute.\nZuetako batzuk euskararen aurka zaudete eta A eredurik hurbilena urrutiegi dagoelako matrikulatu dituzue seme-alabak gurea bezalako D ereduko ikastetxe batean. Kontuz: euskararen aurkako aurreiritzi ideologikoek seme-alaben ikasketak zaildu eta eragozten dituzte. Etxean entzundako euskararen aurkako purrustadek blokeo psikologiko antzeko bat eragiten diete ikasle askori, eta, euskaraz ikasi behar dituztenez ia ikasgai guztiak, ez dira batere ondo moldatzen. Harreman zuzena dago ikasle horien nota txarren eta etxean euskararen aurka sumatutako giroaren artean. Horrenbestez, euskararen aurka egonda ere saiatu mesedez zuen seme-alaben garunak larregi ez kutsatzen, haien ikasketen onerako. Bestela, hobe duzue A ereduan matrikulatzea, albo kalte hutsaltzat jo dezakezue Sollube egunero bi bider zeharkatu beharra.\nAurten, gure ikastetxeko neska errumaniar batek, Claudia Miruna Filipek, atera du Selektibitatean EAEko bigarren notarik onena. Euskaran ere hamar. Hain zuzen hamar urte zituela etorri zen Bermeora, ez zekielarik ez gaztelaniaz ez euskaraz. Ikaslearen eta bere familiaren borondatea da etorkinak euskalduntzeko Hezkuntza Sailak eskaintzen dituen programak aprobetxatzeko orduan faktorerik garrantzitsuenetakoa.\nEuskarak ez du arnasbide handirik Institutuetan. Euskal nerabezaroan guaitasuna erdaraz dator ia beti. Gainera, irakasleok ez gara denok euskararen aldeko militanteak preseski eta ikasleak ondorio aberatsak aterako ditu baldin euskaraz egiteko agintzen dion irakasleari ondoren euskaraz dakien beste irakasle batekin gazteleraz entzuten badio. Hori bai dela IKASTEA. Lorratz sakonagoa uzten du ikaslearengan irakaslearen despit jasotakoak irakasleak berariaz jakinarazitakoak baino, eta ikaslea berehala ohartzen da ezen proportzionalak diruditela euskararen aldeko noizbehinkako erretorika sentimentalaren beroak eta eguneroko bizitzako ohiko jardun espainolak, berotasun horrek jardun espainolak eraginiko erru sentimendua konpentsatu nahiko balu bezala.\nEdozein gisaz, arazoak ikastetxeetako mugak gainditzen ditu. EAEko Hezkuntza Sistemako boteregune batzuk espainoltze foku gogorrak dira. Ez da soilik Delegaziora deitu eta jubilatzeko dauden telefono-hartzaileek ez dituztela euskara ikasteko aukerak erabili nahi izan, edo ez zaizkiela eskaini. Hezkuntza Sailean barreiaturik badago eskema honen aldeko militantzia lauso bat: hedabideetan eta ikasleen aurrean euskararen aldeko mintzamoldea erabiliko duzu, baina kontu serioak gaztelaniaz, lotuta dauden bezala independentziaren aldeko noizbehinkako hitzaldiak eta Espainian gero eta sakonkiago txertatzen gaituzten erabaki eta jokabide errealak.\nAdibidez, Planifikaziora deitu eta euskaldun zahar peto batek hartu dizu telefonoa. Euskaraz egiten diozu, hark gaztelaniaz erantzun. Euskaraz jarraitzen duzunez, hiruzpalau aldiz galdetzen dizu: "Tú eres nuevo, ¿verdad?" Alegia, euskaraz agurtu ostean planifikazio kontuak gaztelaniaz eztabaidatu behar direla ez jakiteko bezain heldubakoa zara, ezta? Hots, inozo bat oraingoz, zeharo tentela ez bazara noizbait errealitateaz jabetu, irentsi eta konpontxo egitera helduko zarena. Planifikaziokoak soilik egiten dizu euskaraz gaztelaniaz egin behar duela ahazten zaionean.\nHezkuntza Sailean funtsa gaztelaniaz pentsatzen da. Esaterako, orain ari dira Heziberriko curriculumak amaitzen, hori jakinarazi digu arduradunak. Eta berehala erantsi: "para tenerlos en euskara tendréis que esperar algo más, hay que traducirlos". Irakatsi beharreko edukia gaztelaniaz dago proiektatua, hausnartua, idatzia.\nHezkuntza Sailaren begirada gutxitan desbideratzen da hegoaldeko fijaziotik. Selektibitatearen arduraduna oso pozik zegoen EHU-UPV G9 taldean sartu delako. G9 hori da la cosa más cutre que ha parido madre, denok ulertzeko hizkuntza unibertsalean esatearren. Espainiako bederatzi unibertsitatek osatzen dute: Castilla la Mancha, Extremadura... Eta gu ere hor gaude, eta beraz txit pozik. Noski, Espainiakoa dugu DNIa, ona da espainolekin ere erlaziona gaitezen, baina etsigarria da egiaztatzea Hezkuntzan ere ETB2koa errepikatzen dela. Hedatu behakoa Frantzia aldera ere, koño, Europara, aberastu erreferentziak.


Asteburuan Euskadiko txapelketarako promozio faseko partiduak. Etorri animatzera! - Leizaran Eskubaloia\nAsteburuan Euskadiko txapelketarako promozio faseko partiduak. Etorri animatzera!\nArgitaratze data: 30 January, 2020 / Maila: 2019-2020 / Iruzkinak: No Comments\nGipuzkoako txapelketa emaitza bikainekin amaitu ondoren, asteburu honetan Euskadiko ligarako promozio fasea jolastuko dute Jubenil Mutilek eta Leizaran Lanbroa taberna Jubenil Neskek.\nPromozio fase honetako multzo bakoitzean 4 talde daude, eta beraz hiru partidu jokatuko ditu bakoitzak asteburuan. Partiduak ostiral arratsaldean, larunbat arratsaldean eta igande goizean izango dira eta multzo bakoitzetik bi onenak sailkatuko dira hurrengo faserako.\nJubenil Mutilen promozio fasea Allurralden jokatuko da eta Leizaran Lanbroa taberna Jubenil Neskek aldiz Elgoibarko Olaizaga kiroldegian izango dituzte norgehiagokak.\nOraingoan ere oso garrantzitsua izango da harmailak betetzea eta guztiok Leizaran animatzea.\nHauek dira promozio fase honetako partida guztiak:\nJubenil Mutilen Promozio Fasea, Andoainen Allurralde Kiroldegian:\nLehenengo jardunaldia, ostirala urtarrilak 31\n18:00 Loyola – Urnieta\n20:00 Pulpo – Leizaran Eskubaloia\nBigarren jardunaldia, larunbata otsailak 1\n17:00 Pulpo – Urnieta\n19:00 Leizaran Eskubaloia – Loyola\nHirugarren jardunaldia, igandea otsailak 2\n10:00 Loyola – Pulpo\n12:00 Urnieta – Leizaran Eskubaloia\nJubenil Nesken Promozio Fasea, Elgoibarko Olaizaga kiroldegian:\n18:30 Arilan Elgoibar – Leizaran Lanbroa Taberna\n20:00 Eharialdea – Zuazu\n17:30 Eharialdea – Leizaran Lanbroa Taberna\n19:30 Zuazu – Arilan Elgoibar\n10:00 Leizaran Lanbroa Taberna – Zuazo\n11:30 Arilan Elgoibar – Eharialdea\nEtorri asteburuan taldea animatzera eta eskubaloiaz gozatzera!


Eusko Jaurlaritzaren gizarte-babeseko eredua nazioartean aintzatetsi dute - Eusko Jaurlaritza - Euskadi.eus\nEskualde Batuen Erakundeak –ORU Fogar– Euskal Gizarte Ereduaren eta DSBEaren jardunbide egokiak saritu ditu, gizarte-kohesioko elementu gisa.\nBeatriz Artolazabal Eusko Jaurlaritzako Enpleguko eta Gizarte Politiketako sailburuak esan du DSBEaren hartzaile guztiek dutela beren prestazioa bermatuta.\nEuskal Autonomia Erkidegoko gizarte-babeseko ereduak Eskualdeetako Jardunbide Egokien IV. Saria jaso du; sari horiek urtero ematen ditu Eskualde Batuen Erakundeak –ORU Fogar–. Izen handiko saria da; haren bidez, urtero, kudeaketa publikoaren eremuan emaitza nabarmenak ekarri dituzten eta eskualdeetako beste gobernu batzuek eredutzat har ditzaketen bost jardunbide egoki aintzatesten dira.\nZehazki, Eusko Jaurlaritzak, Euskadin, pobreziari aurre egiteko diru-sarrerak bermatzeko errenta sustatzeko egin duen ahalegina aitortu du sariaren epaimahaiak. Aintzatespen horri esker, Eusko Jaurlaritza sariaren deialdietan jardunbide egokiengatiko sari gehien jaso dituen gobernua da.\n“Gure helburua da diru-sarrerak bermatzeko errenta ezarrita ditugun maila eta zenbatekoekin mantentzea”, esan du Eusko Jaurlaritzako Enpleguko eta Gizarte Politiketako sailburuak Onda Vascan egin dioten elkarrizketan. Beatriz Artolazabali bizitzeko gutxieneko diru-sarrera abian jarri izanari eta hura DSBEarekin ezartzeari buruz galdetu diote, eta honako hau erantzun du: “garrantzitsuena jendea ez zoratzea zen, eta arretarako leihatila bakarra bermatzea".\nElkarrizketan, Beatriz Artolazabalek nabarmendu du Lanbide nolako lan garrantzitsua ari den egiten pandemian. ”Are gehiago –esan du–, bidean den krisi ekonomikoaren ondorioak dagoeneko antzematen hasi garenean”. Hala, atzo langabeziaren inguruan ezagutu genituen datuak aintzat hartuta, Artolazabalek nabarmendu du ez dela kontsolamendu bat maiatzak apirilak baino portaera pixka bat hobea eduki izana. “Zuhurtasunez jardun behar dugu. Gure helburua enplegua aktibatzea da. Ikusiko dugu ekainak zer dakarren eta deskonfinamenduaren 3. fasearen eragina zein den”, esan du, amaitzeko.\nEskualdeetako Jardunbide Egokien IV. saria jasotzeko gala ostiralean izango da, ekainaren 12an, Lehendakaritzan, arratsaldeko lauretan, bideokonferentziaz. Bertan, Jaurlaritzaren ordezkari izango dira Lide Amilibia Gizarte Politiketako sailburuordea eta Marcos Muro Enpleguko sailburuordea.


Mercadonaren Simply Flowers lore kutsuko lurrin lerroa - Mercadona\nSimply Flowers lurrinez gozatzeko ideiak\nDutxatutakoan, poroak zabaldu zaizkizula aprobetxatuz, azala lurrin-usainaz sakonago inpregna dakizun, eman tanta batzuk gustukoen duzun Simply Flowers kolonia. Ondoren, azala hidratatu eta leuntzeko, aukeratu Deliplus gorputzaren zainketarako lerroko zernahi krema edo lozio.\nPetalozko bihotz leun batean bildutako lore notak zeharka erakusten ditu lurrin honek. Loreen, fruten eta berdearen usaimen-familiakoa. Zeren usaina du? Basoko fruta eta limoi notenak, egur eta musk hondo baten gainean, oinlodi, arrosa eta ostargi-belarrezko bihotz delikatu batekin orekaturik.\nBioletan inspiratutako eau de toilettea. Loreen, hautsaren eta bioletaren usaimen-familiakoa. Zeren usaina du? Bioletak eta arrosak osatutako bikotearena. Oinlodi eta lorategiko banilla ukituak, egur eta musk hondo baten gainean.\nArrosak lore kutsuko bouquet delikatua ebokatzen du. Loreen eta arrosaren usaimen-familiakoa. Zeren usaina du? Uretako arrosa eta lore akuatikoen noten eta arrosa zurizko eta oinlodizko bihotz leun baten arteko kontrastearena. Sandalo eta lorategiko banilla hondoa.\nNota sentsual eta krematsuak ditu. Egurraren eta laranja-lorearen usaimen-familiakoa. Zeren usaina du? Laranja-lorez, bergamotaz, jasminez, atxaparrez eta hosto berdeez osatutako erramu delikatu batena, musk zuri, sandalo eta anbar hondo batekin indartua.\nJasmin-lurrin erromantiko eta femeninoa. Loreen, egurraren eta muskaren usaimen-familiakoa. Zeren usaina du? Jasminaren nota nahasezinena, mugetaren, oinlodiaren eta itsas kutsuko akordeen notekin. Anbar, Kaxmirreko egur eta musk hondo sotila.\nUda eta udaberria izaten dira Deliplus bainurako gel berriak ezagutzeko hilabeterik onenak. Bestalde, gure koko-olioak aurpegi eta gorputzerako tratamenduetarako ematen dituen aukerak gomendatzen dizkizugu.


Programa-kontratuak: lortutako emaitzetan oinarritutako zuzkidura - Steilas\nIkastetxeetatik iritsi zaigunari erreparatuz, Hezkuntza Sailak baliabideak hornitzeko bide berri bat irekitzea erabaki du eskola publikoetan: programa-kontratuak. Proposamenak langileak eta zuzendari taldeak nahastu ditu; gu bezala, ez baitzuten programa hauen aplikazioaren zehaztasunen berririk. EAJk, oraingoan ere, alde bakarrez eta adostasunik gabe programa hauek ezartzea erabaki du. Argi utzi behar da, programa hauek kritika ugari jaso dituztela; bereziki, dirudienez, azkenaldian hainbeste miresten dugun Kataluniako hezkuntza eremuan. Kontratuok ikastetxeen baliabideen hornidura lortutako emaitzekin, edo horietan parte hartzeko betebeharrarekin lotzen dute.\nBeraz, beharretara egokitutako eta negoziazio kolektiboaren esparruan adostutako zuzkidura izatetik, lortutako emaitzetan oinarritutako zuzkidura izatera igaro da. STEILASen ustez sistema berri hori, epe ertainean, pozoitutako gozokia izan daiteke eskolentzat. Itunpeko ikastetxeen finantzaketa, aldiz, handitu egingo da programa horiei esker.\nBretos(e)ko Ainhoa2022-02-18T09:22:12+01:002022 18 otsaila |Albisteak, Prentsa Oharrak, Publikoa EAE|


Langabeziagatiko estaldura tasa %31tik behera dago | LAB SINDIKATUA\nEkintza Soziala Langabeziagatiko estaldura tasa %31tik behera dago\nLangabeziagatiko estaldura tasa %31tik behera dago\nEkainean Hego Euskal Herrian erregistratutako langabeziak behera egin zuen. Beraz datu ofizialen arabera 184.083 pertsona daude langabezian, maiatzan baino %2,7 gutxiago. Bestalde, %55 emakumek dira. Datu hauen atzean dagoena salatu beharrean gaude, hau da, langabeziagatiko babes sistemak eskaintzen duen estaldura tasa geroz eta ahulagoa da.\nLangabeziaren bilakaera hau udako denboraldiari lotutako faktoreek lagundu dute, horregatik ondorioak nagusiki zerbitzuetako sektorean nabaritu dira. Hala ere, enplegu berrien ezaugarriek jada oso prekarizatutako lan eredua larriagotzen jarratitzen dute.\nHain zuzen ere, ekainean sinatutako lan kontratuen %94 aldi baterako kontratuak dira eta oso epe laburrekoak. Zentzu honetan, gogorarazi behar dugu, INEk argitaratu berri duen Soldata Estrukturaren Inkestaren arabera aldi baterako kontratua duen pertsona baten soldata kontratu mugagabea duen batena baino %35 baxuagoa dela.\nZabor enpleguen eta miseriazko soldaten zabaltzeak pobrezian egoteko arriskua areagotzen du eta bazterketa egoerara darama geroz eta kapa sozial handiagoa.\nBestalde, lan baldintzen kaxkartzeak, baita soldatena ere, Gizarte Segurantzako kontuetan eragin zuzena du eta ekainak 26ko hauteskundeetatik irtengo de Gobernua finantziaziorako formulak topatzera behartuta egongo da. Baldintza honek alerta egoeran kokatzen gaitu datorren kurtsoari begira.\nEta amaitzeko, salatu beharrean gaude langabeziagatiko babes sistemak eskaintzen duen estaldura tasa geroz eta ahulagoa dela. Gaur egun, langabezian daudenen %31ak baino gutxiagok jasotzen du langabezia prestazioa, honek 131.000 pertsona inguru langabezia estaldurarik gabe uzten ditu.


“Arrazistak gu?” erantzun eta aldaketa bila, usteak zulora - Aiaraldea - Aiaraldea.eus\nIzar Mendiguren Cosgaya 2021-10-19 07:05\nOihane Ofogok hartu du parte, besteak beste, Zulora multimedia saioan. / Hiru Damatxo\nGazte arrazializatuen bizipen eta errealitateei buruz aritu da Oihane Ofogo laudioarra Zulora podcast eta ikus-entzunezko programan, Leo Bueriber eta Jon Arantzabalekin batera.\nNolakoa da gazte arrazializatua izatea XXI. mendeko euskal gizartean? eta Aiaraldean? Oihane Ofogo laudioarrak zulora eraman ditu arrazismorik ez dagoenaren usteak. Eitb Mediarentzat Hiru Damatxok ekoitzitako Zulora programan azaldu duenez, arraza kontzeptua definitzetik hasi behar da gogoeta: “Biologiak ez du definitzen, ez da kontzeptu zientifikoa. Eraso arrazisten objektu izan daitekeen pertsona oro sailka genezake arrazializatu gisa”. Leo Bueriber gasteiztarrarekin eta Jon Arantzabal bergararrarekin batera aritu da solasean aiaraldearra, Ane Zuazubiskar aurkezlearen haritik.\nArrazagatik etiketatuak eta azpiratuak dira gaur egun ere euskal herritar asko. Jon Arantzabalentzat arrazakeria etiketa edo hitz bat baino, egunerokotasunean barneratutako kontua da: “Jendeak hipotesi edo hitz moduan du arrazakeria, baina eguneroko gauza da. Etiketa horren atzean beti dago ordaindu beharreko prezio bat”.\n“Txikitatik modu natural batean bizi dut nire familiaren kolorea eta nirea. Madrilen (Espainia) bizi izan nintzen 4 urtez, baina Laudiora (Euskal Herria) iritsi ginenean 'beltza' bezalako komentarioak entzuten hasi nintzen, liskarretan adibidez, irain gisa”\nBizipenetara ekarrita, hainbat modutan jasan izan dute aipatutako hiru gazteek arrazakeria. Oihane Ofogoren aita Kamerungoa da, eta ama Laudiokoa. “Txikitatik modu natural batean bizi dut nire familiaren kolorea eta nirea. Madrilen (Espainia) bizi izan nintzen 4 urtez, baina Laudiora (Euskal Herria) iritsi ginenean 'beltza' bezalako komentarioak entzuten hasi nintzen, liskarretan adibidez, irain gisa”. Une horretan izan zen kontziente Ofogo kolorearen pisuaz: “Gizarteak ez zuen -eta ez du- ikusten gauza positibo bezala”.\nArrazaz gain, jatorriak ere badu zama. “Ez da berdina adoptatua izatea, edo hemengo zein etorkin baten alaba-semea izatea. Jasaten dituen arazoak ez dira berak. Dena den, bizi ditugun egoerak kasu askotan oso antzekoak dira”, erantsi du Ofogok. Leo Bueriberrek ere bat egin du gogoetarekin: “Pertsona zuri batentzat gu 'garena gara', ikuste hutsarekin kalifikatibo bat dute zuretzat”. Horregatik, akaso, ekin zion bere buruari honakoa galdetzeari Ofogok: “Zergatik gertatzen zait hau? Eta orduan ohartzen zara ez zarela bakarra”. Gaztea izatean, arrazismoaren arazoa estaltzeko joera zuen laudioarrak, “baina gero zerbait sistematikoa dela ohartzen zara”.\nBiolentzia normalizatuegi dago, denen ustez. “Beltz alua! deitzen zaituztenean, ez zaude ados; gaizki dagoela badakizu, baina ez duzu identifikatzen eraso arrazista bezala”. Bidasoan (Gipuzkoa) aurten 3 hildako izan dira, Anaitze Agirre EHUko irakasle eta Harrera elkarteko kidearen hitzetan: “Heriotza hauek ez dira gertakari isolatuak. Erantzule eta arrazoi batzuk dituzte: aplikatzen zaizkien politika migratzaile arrazistak”. Euskal Herria, ordea, nazio solidariotzat dute. Horren adibide dira Harrera elkartea edota zenbait herri mugimendu: “Erakundeek benetako harrera aplikatu behar dute, orain ez da egiten”.\nMigratzaileak Afrikatik datozenean, eta jendea Mediterraneoko itsasoan hiltzean ez da ahotsik altxatzen, Ofogoren aburuz, “hemen ezikusiarena egiten da\nMigratzaileak Afrikatik datozenean, eta jendea Mediterraneoko itsasoan hiltzean ez da ahotsik altxatzen, Ofogoren aburuz, “hemen ezikusiarena egiten da”. Leo Burubierrek argi du: “Normaltasunaren barnean biolentzia dago, egunerokotasunean. Aurreko astean Gizarte Zerbitzuetara joan nintzen, eta bertako langile batek hizkuntza bortitz eta jarrera arrazistarekin hartu ninduen. Kanpora bota ninduen, eta polizia deitu zuen. Dena den, indarkeria bera da inguruak halako egoerekiko duen normaltasuna”. Lan eremua ere izan daiteke horren erakusle: baldintza prekarizatuetan dihardute ia beti: “Zorakeria iruditzen zaigu pertsona zuri batek polizia deitzea Estatu Batuetako bere lorategietan beltz bat dagoelako, baina normala iruditzen zaigu pertsona migratu bat egotea 24 orduz amona bat zaintzen etxean”.\nBiolentzia arrazista, nonahi\nBegiradak, hitzezkoak ez diren keinuak eta abar ere gorroto delitu izan daitezke. “Gorrotoa askotan begietan ikusten da, baina ezin da frogatu” aipatu du Burubierrek. Oihane Ofogok hegaldi batean bizitakoa ekarri du gogora: aldameneko bi lagun, euskaraz, berari buruz aritu ziren hizketan: 'Neska honek zer egingo du ile horretan zorriak dituenean, ilea moztu?'. “Momentu horretan ez nuen jakin erantzun edo ez, begiratu egin nien, eta ohartu egin ziren entzun eta ulertu niela. Aitarekin noanean ere halakoak askotan gertatu zaizkit. Esaterako, aireportuan arrazoirik gabe identifikatzeko eskatzea. Jarrera arrazistak azkar identifikatzen dira”.\nNolako eragina du, ordea, pertsonengan? Generoak arrazakeria areagotu edo baldintzatzen al du? “Nire nebak edo nik, ez ditugu gauza berak jasaten”, nabarmendu du Ofogok. Harremantzerakoan ere bistakoa da aldea: “Ligatzean askotan gertatu zait entzutea 'ez naiz inoiz neska beltz batekin egon, probatzea gustatuko litzaidake'”.\nEstereotipoen eraginaz ere mintzatu dira ikus-entzunezko saioan hiru gazteak: “Jende zuriak ez daki nola hitz egin pertsona beltz batekin”. Jon Aranzabalek maiz edukitako elkarrizketarekin laburtu du egoera: “Askotan galdetu didate zein ondo hitz egiten duzun euskaraz... Nongoa zara? Ni? Bergarakoa! Ez, baina non jaioa? Donostin. Eta zure gurasoak? Bergarakoak”.\n“Aldaketa estrukturalik egin gabe ezinezkoa da arrazakeriarekin bukatzea"\nHargatik, hiruek ala hirurek azpimarratzen dute jarreren garrantzia. “Aldaketa estrukturalik egin gabe ezinezkoa da arrazakeriarekin bukatzea, jatorria eredu ekonomikoa delako. Afrikako baliabideei esker mantentzen da gure bizimodua. Jendeak kontzientzia izan arren, ez badira munduan aldaketak egiten, oso zaila da izango da jarrera horiek ez mantentzea”.


Khumbuko izotz-jausian lanean dabiz Alex Txikon eta kideak - bizkaie.biz\nBizkaie! 2018-01-08 09:00 Euskaldunak munduan\nEverest neguan eta oxigeno barik igoteko erronkearen barruan, Khumbuko izotz-jausia da Alex Txikonen eta bere lantaldearen kezka handienetako bat. Berez leku arriskutsua da baina, ganera, eguraldiaren erruz sarri aldatzen dira pasabideak eta baldintzak han barruan. Pazientzia lagun hartuta, beraz, Khumbuko eremua ekipetan hasi dira, Behe Kanpalekutik abiatuta.\nHimalaiatik Alex Txikonek berak zabaldu dituan barrien arabera, badirudi bide onetik doala Khumbuko izotz-jausia ekipetako lana. Urtarrilaren 6an ekin eutsien zeregin horri eta pixkanaka aurrera doaz. Everesteko Behe Kanpalekutik bialdutako azken datuaren arabera, 5.650 metroko garaieraraino ekipauta dago bidea.\nKhumbuko zatia, orain arte behinik behin, aurreikusitako moduan doa. Halandabe, Alex Txikonen espedizinoak izan ditu arazo batzuk Behe Kanpalekuan. Bertako koordinatzaileak istripua izan dau eta ospitalera eroan behar izan dabe helikopteroan, buruan zauria dauela. Txikonek dino puya izeneko ospakizun budistea atzeratu egin behar izan dabela ezbeharragaitik.\nBestetik, eguraldiak be burukomin bat baino gehiago emon deutsie Txikoni eta kideei. Neguko espedizinoa izanik, baldintza metereologikoak gogorrak eta aldakorrak izango dirala badakie, eta Behe Kanpalekuan pasautako lehenengo egunetan ikusi dabenez, haizea nahi baino indartsuago dabil. Igazkoaren aldean, aurten haize gogorragoa izango dabela uste dau mendizale bizkaitarrak.\n1. Alex Txikon, Khumbuko izotz-jausian (argazkiak: Alex Txikon) | Ikusi handiago | Argazki originala


Jon Andoni Urdangarin - Eusko Legebiltzarrako hautagaia - EAJ - PNV\nEUSKO LEGEBILTZARRAKO HAUTAGAIA GIPUZKOATIK\nJon Andoni Urdangarin\nNire izena Jon Andoni Urdangarin Urrutia da, zarauztarra naiz eta 28 urte ditut.\nBide, Ubide eta Portuetako ingeniariaritza ikasi nuen, eta, ondoren, garraioaren arloan espezializatu nintzen, Garraio Sistemak Masterra eginez. Gerora, bost urte baino gehiago daramatzat garraio publikoaren arloan lanean.\nHerrigintza eta naziogintza esparru ezberdinetan egin daitekeela ulertu izan dut betidanik. Horrela, EGIkidea naiz 18 urte nituenetik; 2015tik Zarauzko Udaleko gaztedi zinegotzia naiz; eta hainbat urte daramatzat EHUko irakasle moduan.\nGertuko historiak erakutsi digu egun bizi dugun moduko garai gogorretatik ateratzeko aukera ziur bakarra EAJ dela.


Sindikatuok eta langileok familien kezka eta ardura ulertzen dugu, eta geu ere erabat arduratuta gaude egoera honekin. Arduragabekeria hutsa iruditzen zaigu sektoreko hamairugarren greba egunean patronalen aldetik inolako mugimendu eta proposamen gehigarririk ez egotea. Are arduragabeagoa oraindik Uriarte Sailburuak aste bukaera honetako manifestazio jendetsuan familiek luzatutako eskaerari eman dion erantzuna. Pasa den astean Eusko Jaurlaritzak familien aurrean bere burua zuritzeko asmoz greba honetarako zerbitzu minimoak handitu zituen greba eskubidea larriki urratuz, eta ondoren inolako zehaztasunik gabeko adierazpenak egitera mugatu zen. Gaur berriz, inolako oinarririk gabe, Cristina Uriarte hezkuntza sailburuak, bere gain edozein ardura hartzea ekiditeko eta sindikatuok salatzen ari garen egoeran duen erantzunkizuna desbideratzeko saikeran, grebaren atzean ezkutuko beste helbururen bat egon daitekeela bota du.\nUriartek ulertarazi nahi izan duenaren kontra, hamar urtez Lan Hitzarmena berritu gabe egonik, sektore honetako langileen lan baldintzen berreskurapena eta hobekuntza dugu greben helburu bakarra, konbentzituta baikaude hobekuntza hauek gure ikastetxeetan eskaintzen den hezkuntza kalitatean eragin zuzena dutela eta beharrezkoak direla. Beraz, grebaren helburuak argiak, bidezkoak eta aski ezagunak dira. Langileak eta berauek ordezkatzen ditugun sindikatuok oso arduratuta gaude ikastetxeetan gero eta baldintza kaskarragoetan lan egitera behartzen gaituztelako, eta honek duen eraginagatik, ez bakarrik gure lan baldintzetan, baizik eta baita ikasleek jasotzen duten hezkuntza kalitatean ere.\nHori dela eta, ELA, STEILAS, CCOO, LAB eta UGT sindikatuok negoziaziorako gure borondatea berretsi nahi dugu berriro ere eta egoera honi buelta emango dion taxuzko proposamen baten zain jarraitzen dugula adierazi.\nSindikatuok bai patronalei, bai Eusko Jaurlaritzari eskatzen diegu bakoitzak dagokion ardura eta erantzunkizuna bere gain hartu eta gatazka honi irtenbidea emateko neurriak har ditzatela, langileen aldarrikapenei taxuzko erantzunak emanez eta akordioetara iristea posible egingo duten planteamenduak eginez.\nAldi berean, langile guztiak animatzen ditugu bihar Gasteizen goizeko 11.30etan Bilbo enparantzatik irtengo den manifestazioan parte hartzera.


Fruta eta barazkientzako kontserbatzaile natural bat aurkitu dute mahatsondoan | Consumer\nFruta eta barazkientzako kontserbatzaile natural bat aurkitu dute mahatsondoan\nProduktu horien kalitatea modu naturalean manten daiteke asteetan\nMadrilgo Unibertsitate Konplutentseko (UCM) ikertzaileek frutentzako eta barazkientzako kontserbatzaile natural bat aurkitu dute mahatsaren orrian. Adituen arabera, aurkikuntza berriari esker, modu naturalean mantendu daiteke fruten eta barazkien kalitatea asteetan.\nMahatsondoaren hostoa resveratrolez osatuta dago, heldu ondoren fruituei eraso egiten dieten onddoak saihesteko gaitasuna duen molekula bat. Ikertzaileek azaldu dutenez, mahatsaren azalean dagoen molekula horren bidez kontserbatu egiten dira ohiko kontserbazio-metodoak, hala nola hotz-ganberak eta kontserbatzaileak.\nBehin eta berriz diotenez, produktu naturala da, eta, horri esker, hilabetez eduki daiteke mahatsa eta 75 egunez sagarrak giro-tenperaturan. Gainera, molekula bera erabiliz, mahatsak bere horretan iraun du 35 egunez eta 8ºC-tan, dastamena aldatu gabe.\nAurkikuntza horren ondoren, ikerketak helburu horretarako baliagarriena den mahatsondoaren orria, hura mozteko unerik onena, kontserbatzaile natural hori erauzteko metodo ekonomiko bat garatzea eta ondoren komertzializatzea izango du helburu.\nkontserbatzaile mahatsondo natural-eu


Arabako metalgintzako langileek pairatzen duten prekarietatea salatu dugu SEA patronalaren aurrean | LAB SINDIKATUA\nIndustria Metalgintza Arabako metalgintzako langileek pairatzen duten prekarietatea salatu dugu SEA patronalaren aurrean\nArabako metalgintzako langileek pairatzen duten prekarietatea salatu dugu SEA patronalaren aurrean\nAldarrikapen Eguna egin dugu Gasteizen, Arabako metalgintzako langileek dituzten arazo eta beharrei konponbideak exijitzeko, bai enpresetan baita sektorean ere. Hala, goizean, SEA patronalaren aurrean elkarretaratzea egin dugu defendatzen duen estatalizazioa eta prekarietatea salatzeko. Era berean, gure aldarriak kaleratu ditugu: aberastasuna banatu, soldata duinen bitartez; lan baldintza duinak, bizitza erdigunean jartzeko; kontratazioan prekarietatea gelditu, enplegu duina bermatzeko; diskriminazioarekin amaitu, emakumeen eskubideak defendatzeko; eta lan osasuna bermatu, lanetik bizirik eta osasuntsu bueltatu ahal izateko.\nGaur, ekainak 26, LABek “Aldarrikapen eguna” deitu du Arabako Metalean. Honen bitartez, exijitu dugu sektoreko langileen dituzten arazoei erantzun behar zaiela, bai enpresetan baita sektorean ere. Egunean zehar, gure aldarrikapenak zabaldu ditugu enpresetan eta poligonoetan eta eguerdian konzentrazioa burutu dugu SEAren egoitzaren aurrean.\nLABek Aldarrikapen Egunean Arabako Metalean langileek dituzten beharrei erantzutea exijitu du, bai enpresetan baita sektore mailan ere. Sindikatuak sektorearen diagnostikoa burutu zuen eta bere militantziaren ekarpenak jaso zituen, aldarrikapenen 5ekoa osatuz:\n– Aberastasuna banatu, soldata duina: 1200€ gutxieneko soldata gordina.\n– Lan baldintza duinak, bizitza erdigunean: lanaldia (Euskal Herriko Metaleko hitzarmenen luzeena) murriztu, malgutasuna mugatu eta hobekuntzak ezarri bizitza pertsonala garatzeko eta zaintza lanak egin ahal izateko.\n– Kontratazio duina: prekarietate eta iruzurrarekin amaitzeko, azpikontratetako subrogazioa ezartzeko, ETTen bidezko kontratazioa mugatzeko,…\n– Diskriminazio oro ezabatzea, emakumeen eskubideak bermatzeko: neurri erangikorrak ezartzeko, soldata arrakala ezabatzeko, emakumeen kontratazioa handitzeko,…\nHorrekin batera, gehiengoan sinatu behar dela eta estatalizazioari eta lan erreformari aurre egin behar zaiola planteatzen dugu.\nHoriexek aldarrikatu ditugu gaurko egunean enpresetan eta poligonoetan. Aldi berean, hori ere exijitu dugu SEAren aurrean konzentrazio baten bitartez. Gure ustez, SEAk prekarizazioa mantendu nahi du, estatalizazioari eutsiz, inolako aurrepausurik eman gabe, ez soldatak duintzeko, ez kontratazioaren iruzurrarekin bukatzeko, ez subrogazioa onartzeko, ez lanaldia murrizteko, ez emakumeen diskriminazioa ezabatzeko, ez langileen osasuna bermatzeko. Horregatik, hain zuzen ere, hamarnaka langilek parte hartu dute patronalaren egoitzaren aurrean, aldarrikapenak hara eramanda.\nLABek jarraituko du bere aldarrikapenak zabaltzen eta dinamikak abiatuko ditu enpresetan eta sektorean dauden arazoak konponbideak exijitzeko.


Lekeitioko Udala - IDEIA ETA PENTSAMENDUEN ARTEKO ORDENA BILATZEKO LABIRINTOA\nIDEIA ETA PENTSAMENDUEN ARTEKO ORDENA BILATZEKO LABIRINTOA\nLekeitioko Sentitu elkarteak eta Udalak harrizko labirintoa jarri berri dute Santa Katalinako ibilbidean. Proiektu honekin norbanako bakoitzaren osasuna hobetzea bilatzen dute, lurra eta kosmosarekin konexioak sortuz.\nLabirintoaren diseinua kultura anitzeko leku sakratuetan oinarrituta dago, ibilbidea mendebaldetik ekialdera kokatuz, “iluntasunetik argitasunera” hain zuzen. Ibilbidea egiten dutenen osasunean onura handiak eragiten dituela adierazten du Sentituk, eta ideia eta pentsamenduei ordena ematen laguntzen diela. Era berean, harriak ordena jakin batetan kokatuta daude, gure ibilbidea haien arabera zuzenduz.\nHortaz, elkarteak adierazten duenez, labirintoaren ibilbidea egitera ausartzen direnek jakin beharra dute, lur eta kosmosaren arteko energia hartu-eman hori hautematean geldi mantendu beharko direla, ondoren bidea berriz jarraitzeko.


Ikoitzen arkatza - Skolae, berdin bidean hezteko programa\n2018/11/08 07:00 0 iruzkin\nHezkuntza departamentuaren asmoa Nafarroako ikastetxe guztietan aplikatzea da. Iragan ikasturtean 16 ikastetxeetan landu zen pilotaje gisa. Ateratako ondorio guztiek oso positiboki baloratu dute lanketa. Gauzak horrela, Nafarroako Parlamentuak, besteak beste, babesa adierazi dio Skolae-ri eta pairatu dituen erasoak salatu ditu.\nahotsa.info atariak Berriozarreko Mendialde ikastetxearen esperientzia jaso du.\nSkolae hezkidetza programa: klik hemen\nSkolae-ren aurkezpen PPT-a: klik heme


Internet Archive Search: subject:"belgika"\n2 RESULTS Media Type 2 audio Topics & Subjects 2 belgika 1 arrazismoa 1 katalunya 1 lab Collection 2 Community Audio Creator 1 mundu hotsak 1 nazioartea SHOW DETAILS\nBrusela: liskar erlijiosoak Jul 18, 2012\nfavorite 0 comment 0 Erlijioarekin lotutako istiluak izan dira Bruselan azken asteetan. Gizartearen gutxiengo bat izanik ere, arrazismoa puri purian izan da Belgikako hiriburuan. Itziarrek egoera deskribatu digu. Topics: belgika, arrazismoa Community Audio\nfavorite 0 comment 0 Gaurkoan, Katalunyako independentzia prozesuari buruzko elkarrizketa izan dugu. Bestetik, nazioarteko eragileen tartean, LAB nazioarteko Igorrekin hitz egin dugu eta, Belgikan izandako hauteskunde munizipalak aipatu ditugu gure mendebaldeko Europako korrespontsalarekin. Topics: lab, belgika, katalunya MORE RESULTS


Maiatza 1 jendetsua, 3000 pertsuna pasaturik Baionako karriketan zehar!\n3000 pertsunek pasaturik Baionako karrikak zeharkatu dituzte maiatza bat hontan. LAB sindikatuak ahalak egin baditu intersindikal bakar bat osatzeko, batzuk oraindik ere Pauetik etorritako agindueri eman diete lehentasuna. Ondorioz CGT eta FOk multxo bat osatu dute, eta urruno Euskal Herri mailan erabaki intersindikala, LAB, CFDT eta UNSA. Bien artean, xeminotek beste multxo bat osatu dute eta presente ziren ere Bizi mugimendua, frente soziala, irakurri\nMaiatzak 1 : Lan eta bizi duina denentzat\nHITZORDUAK : 11etan Baionako geltokian 11etan Gurutze Xurian Maulen irakurri\nBORROKA, BORROKA eta BORROKA!!!\nBai trenbideetako langileek argi dute borroka dela aterabide bakarra haien lan baldintzak eta zerbitzu publikoaren geroa defenditzeko. Autopistako biriatuko ordainlekua blokatuta kamioieri astelehenean, aldi hontan Kanbon mobilizatu dira 10 metro burdin bide instalatuz Herriko etxearen aintzinean. irakurri\n1 500 lagun Angeluko karriketan Macron erreformen salatzeko\n2018ko apirilaren 19an, 1500 lagun ginen Angeluko karriketan, Euskal Herria Macron legearen eremutik kanpo atxikitzeko! irakurri\nGREBA ETA MANIFA 10:00tan BAIONAN Apirilaren 19 an, edozein motatako zapalkuntza soziala ez dugula onartzen aldarrikatuko dugu. Greba isolatu eta zatikatuak ez dira nahikoak izanen gobernamendua gibelarazteko ! Haratago jo behar dugu ! irakurri\nMAIATZAK 18 ETA 19 DENOK XEMINOTEKIN!\nOstiral hontan, maitzak 18, trenbideetako langileek bereziki Baiona Garazi tren zerbitzuaren garatzeko beharra aldarrikatuko dute, salatuz bidean sortzen diren auto lerroak eta honek ekartzen duen kutxadura. Goizean zehar banderolak pausatuko dituzte baita trakta bat banatuko. Eguerditan, LAB trenbideak taldeko xeminotek Herri urrats elkarteak elkartasunez eskaini zikiroa (igandeko soberakinak) zerbitzatuko dute grebalariei. irakurri\nMaiatzak 14 denok Miarritzera xeminotekin!\nXeminotek borroka segitzen dute eta hitz ordu berri bat finkatu heldu den maiatzaren 14 ko Miarritzen. Frantses estadu maila maiatzaren 14a "xeminotarik gabe"ko egun bat izanen da eta mobilizazio egun azkar bat. Euskal Herri mailan mobilizazio hori Miarritzen izango da beraz, Pepy (SNCF ko buruzagiak duen etxearen aintzinean), goizeko 11etatik goiti. Animatu eta zatoz xeminotak sustengatzera!!! irakurri\nPrekaritateari ez ikastoletan!\nLAB sindikatuak bere afiliatuak masiboki deitzen ditu Seaskak antolatzen duen manifestaldira parte hartzea maiatzaren 4 ean Baionan. irakurri\n"tiranoa handia da belauniko garelako eta zatikatuak"\nIpar Euskal Herri mailan, CGT cheminots, SUD rail eta LAB trenbideak sindikatek intersindikal bakar bat osatzen dute eta elkarrekin eramaten xeminoten borroka. Maiatza bat honen karietara bi intersindikalen artean manifestatu dute eta hauetarik batzuk hitza hartu ere bi intersindikalen iriste tokietan, salatzeko hor eman den dibisio irudia. Argi eta garbiki langileen batasunaren aldeko deia zabaldu dute, langileen interesen defentsan. irakurri


Euskal Eskola Publikoaren jai bezperatan, LOMCEz, desobedientziaren ondorioez, azpiegiturez, hizkuntz ereduez, haurreskolaz, unibertsitateaz... galdetu diogu Eusko Jaurlaritzako Hezkuntza, Hizkuntza Politika eta Kultura sailburu Cristina Uriarteri (Hondarribia, 1961).\n"Unibertsitatean 'ondorio larriak' baldin badaude, ez da gobernuak diru gutxi jarri duelako, finantzabide gehiago ditu unibertsitateak, eta beste leku batzuetan ere izango ditu arazoak. Egoera larria? Bai, larriagoak badaude".Dani Blanco\nAzpiegituretan inbertsio falta nabaria dagoela salatu dute hainbat ikastetxek. Krisi garaiotan, zeintzuk dira Hezkuntzako lehentasunak diru partidetan?\nIkasle eta irakasleei eragiten dienak du lehentasuna: formakuntza, martxan ditugun proiektuak… Azpiegiturak oso inportanteak dira, baina bigarren lerro batean jarri ditugu, bestea babestea hobetsi dugulako; “pertsona helburu” dio gure leloak, eta irakasle eta ikasleen baldintzak mantentzea izan da gure lehentasuna, ratioak eta abar.\nHaurreskoletako matrikula gurasoek diru-sarreren arabera ordaintzea ari zarete aztertzen. Aurrerapausoa da, sindikatuek eskatzen duten haurreskolen doakotasunerantz?\nGaur egungo egoera ekonomikoan, gure apustua izan da haur hezkuntza mantentzeko familiak laguntzea, euren egoeraren arabera tasak egokituz. Estatuan eta Europan hori da jarraitzen ari diren bidea, eta hori egin dezakegun hausnartuko dugu. Doakotasuna, dena den, ez dago mahai gainean, hau ez delako derrigorrezko hezkuntza, eta beste tokietan ere ez da doan.\nEuskal curriculuma garatzeko, hainbat eragilerekin elkarlanean martxan duzue Heziberri 2020. Nahikoa adostasun lortuko duzuelakoan zaude?\nHiru egitasmo edo pausotan oinarritutako plana da Heziberri. Lehenengoa bukatu dugu eta adostasuna lortu da itunpeko eta publikoko eragileen artean: gure eredu pedagogikoaren markoa finkatu dugu, ikaslearen irteera profila eta erabiliko diren metodologiak. Denon artean lerro nagusiak jarri ditugu, nora jo nahi dugun jakiteko. Konpetentziak hartu dira oinarri, ebaluazioen garrantzia azpimarratu da, irakasleen formakuntza, hizkuntza, materialak, aniztasuna, ekitatea… Orain curriculum horren dekretuak prestatu behar ditugu hurrengo ikasturterako. Abiatu dugu dagoeneko prozesu hori eta eragile ugari ari da parte hartzen; eragile sozial eta politikoen adostasuna ere bilatu nahi dugu. Heziberri atera nahi dugu, baina atera nahi dugu adostasun zabal batekin, eta badakigu irizpide ezberdinak daudela, baina bitartekari lana egingo dugu, etorkizunean zer nolako ikasleak nahi ditugun denon artean erabakitzeko. Hirugarren pausoa legea da: batzuek lehenago nahi dute, bestetzuek beranduago, baina lege bat beharrezkoa da, eredu pedagogikoari eta dekretuei markoa jartzeko, eta hori ere adostu egin beharko da. Orain arte denek hartu dute parte, iritzia emanez eta ekarpenak eginez, eta oso lan polita egiten ari gara. Gai batzuetan adostasuna errazagoa izango dela beste batzuetan baino? Agian bai, baina denok helburu bera daukagu: dekretuak ateratzea, nahitaez.\nHain juxtu, Heziberriren lehenengo bilerara ez zenuela ikasle ordezkaririk deitu kritikatu dute ikasleek eurek. Ikasleei zuzendutako erabakiak beraien iritzia kontuan hartu gabe hartzen direla kexatu izan dira.\nHorregatik bereizi genituen hiru egitasmo edo pauso Heziberriren barruan. Lehenengo egitasmoa oso pedagogikoa izan da, eta beraz maila pedagogiko batean landu behar zela ikusi genuen, batez ere zentroak eta irakasleak zirela parte hartu behar zutenak. Bigarren eta hirugarren egitasmoetan arauak sortuko dira (dekretuak eta legea) eta horietan denak daude gonbidatuta parte hartzera.\nBaina ikastetxe eta unibertsitateko kontseiluetan ikasleek ez dutela ordezkari nahikorik diote Ikasle Abertzaleek.\nUnibertsitate kontseiluan nik uste badaukatela beraien parte-hartzea eta eragina…\nEHUko kontseiluaren %51 irakasleek osatzen dute…\nBai, baina neurtu behar da organo bakoitza zertarako den. Ikasleak egon badaude eta uste dut lan inportantea egiten dutela. Parte-hartze handiagoa behar dutela? Unibertsitatearen kasuan bere eremuko erabakia da eta antzerakoa da toki guztietan. Eta eskola kontseiluan ere egon badaude ikasle ordezkariak. Sailburu daramadan denbora honetan behintzat ez dut jaso kexarik, ordezkatuta sentitzen ez direla esanez.\nHeziberri aurrera doa, baina baita LOMCE ere. Eragile ugarik ez du ulertu zergatik Jaurlaritzak ez duen lege horren aurrean planto egin, Kataluniako edo Andaluziako gobernuek bezala…\nBaina egia da planto egin dutela? Gauza bat dira adierazpenak, eta beste bat egiten dena. Eta gai honetan haiekin leku beretan egiten dut topo eta egiten ari dira gu egiten ari garena, ezer desberdinik ez. Legea bere bidea egiten ari da eta ezin diogu uko egin, kontra gauden arren legea bete egin behar da, baina behin eta berriz esan dugu: lege horren barruan guk gure hezkuntza sistema babestuko dugu eta berau hobetzeko lanean ari gara. Koherente izan gara beti esan dugunarekin. Eta are gehiago, gobernu horiek guri galdetzen digute ea zer egiten ari garen eta guri begira daude, interesa dute gure lanean.\nDena den, Werten jarrera ikusita, uste duzu negoziaketak eraginkorrak izango direla? Zer da negoziaketa horien bidez bermatu nahi diren gutxiengoak?\nEz daukat esperantza handirik. LOMCEk puntu asko ditu eta askorekin ez gaude ados, Madrilgo Gobernuarekin adostu dugu hizkuntza kudeaketari buruzko dekretua ez aplikatzea EAEn, baina gainerako guztian ez dugu adostasunik lortu. Horregatik, legearen 19 artikuluri helegitea jarri nahi diegu Konstituzio Auzitegian. Eta bermatu beharreko gutxienekoak dira, batez ere, curriculuma eta ebaluazio sistema, ez delako onargarria curriculumaren %50a Madrilgo Gobernuaren esku egotea eta kanpo-ebaluazioak eurek kontrolatzea. Beste arlo batzuei ere jarriko diegu helegitea: Lanbide Heziketa, zentroen autonomia, eskola kontseilua… Aspalditik gureak diren konpetentziak zanpatzen ditu LOMCEk.\nEta zer ekarriko du helegiteak jartzeak?\nLehenik eta behin, esatea ez gaudela ados, Konstituzioaren aurkakoa delako eta gure konpetentziak zapaltzen dituelako. Hori noiz ebatziko den, hiru urte barru edo zortzi urte barru? Ez dakigu.\nEta ebatzi bitartean…\nLOMCE ezarri beharko litzateke. Kostatuko zaigu legea bertan behera geratzea. Beste kontu bat da lege horren moldaketak lortzea, beharbada Espainiako Gobernuaren hurrengo legegintzaldi batean… Badakigu lege hau [Espainiako Estatuan ezarri dituzten] aurrekoak baino gogorragoa dela, baina aurreko seietan gai izan bagara gure curriculuma garatzeko, bide horretatik jarraituko dugu eta lortuko dugula uste dugu.\nIparraldean gertatzen dena gertatu liteke EAEn? Hau da, Seaskak Frantziatik ezarritako curriculuma eta ikastetxeak berak garatutakoa uztartzen duen moduan, Espainiakoa eta EAEkoa garatzea ikastetxeek?\nEz du zerikusirik. Frantzian oso zentralizatuta dago, Parisek ezartzen du curriculuma eta gero haiek zirrikituak dituzte ikasketak antolatzeko, baina ez daukate hemengo autonomia mailarik. Hemen Espainiako Gobernuak oinarrizko ikasgaiak sartuko ditu eta ikusi beharko dugu hori nola kudeatu, baina metodologiaren inguruan aukerak daude, sistema ez dago hain Espainiari lotua, edo lanean ari gara lotua egon ez dadin.\nDenbora irabaztea da Jaurlaritzaren estrategietako bat? LOMCE etorkizunik gabeko legea dela esan da…\nUrtetan egongo den lege bat izango dela uste dut eta horregatik lan egin behar dugu ez bakarrik denbora irabazteko, baizik eta gureari ekinez. Lortzen badugu legea bertan behera geratzea, primeran, baina zaila ikusten dut. Dena den, legearen muina, tripak aldatzeko esperantza badugu, LOMCEk aldaketak jasango dituen esperantza, [Espainiako Gobernuaren] hurrengo legegintzaldi batean.\nLOMCE desobeditzeko gida aurkeztu dute hainbat eragilek, masiboki desobeditzera deituz. Ikastetxe gehienek erabakitzen dutena babestuko du Jaurlaritzak?\nGuk argi daukagu legea bete egin behar dugula eta desobedientzia horren aurrean ikaslea defendatzea dagokigu. Desobedientziaren bidea jarraituz gero, zer gertatuko da ikaslearekin ikasturtea bukatzean? Legea bete egin behar dugu…\nBaina Jaurlaritza ez da joango irakasleei espedientea irekitzera, ez?\n… Zer egiten ari diren pentsatu beharko dute eurek ere. Denok toki berean egotea lortu behar dugu, eta ikaslea ongi atera dadila.\nLanbide Heziketa ere ukitu nahi du LOMCEk. EAEkoak prestigioa dauka eta eredu berri bat ezarri nahi duzue.\nBai, Heziberri egiten ari garen moduan, Lanbide Heziketarako ere curriculuma prestatzen ari gara datorren ikasturterako. Lanbide Heziketaren laugarren plana eta lege berri bat ari gara lantzen. Hemengo mailaren adierazgarri da adibidez maiatzaren 28tik 30era Donostian egingo dugun Lanbide Heziketako Kongresua. Oso potentea izango da eta 42 estatutako ordezkariak etorriko dira, tartean Obamaren aholkulariak.\nUnibertsitatean berriz, Boloniarekin matrikulen prezioa igo dela, graduondokoak oso garestiak direla eta bekak murriztu direla salatu dute ikasleek.\nHori ez da egia. Matrikulen tasak ez dira igo, urteko KPIa baino gehiago. Eta baldintzaren batzuk aldatu dira, baina bekak mantendu egin dira.\nIñaki Goirizelaia EHUko errektoreak esan du, duela gutxi, “oso ondorio larriak” ekarriko dituztela unibertsitateko finantzabidean eta inbertsioetan egindako murrizketek.\nIazkoarekiko, unibertsitatera bideratutako aurrekontua 12 milioi euro igo da aurten. Beraien aurreikuspenetan igoera handiagoa espero zutela? Beharbada bai, baina gauden egoera kontuan hartuta ere, iazko partida handitu dugu. Egoera ez da erraza inorentzat, eta “ondorio larriak” baldin badaude, ez da gobernuak diru gutxi jarri duelako, finantzabide gehiago ditu unibertsitateak, eta beste leku batzuetan ere izango ditu arazoak. Dena den, beste toki batzuekin konparatuz, egoera ez da hain txarra, egokitzea dagokigu. Egoera larria? Bai, larriagoak badaude.\nSeaskak Herri Urratsen kritikatu zuen azken hiru urteotan Jaurlaritzatik diru-laguntza gutxi jaso duela: 400.000 euro Iparraldeko 60 elkarteren artean banatzeko.\nBai, eta gehiena Seaskara doa. Sartu ginenetik akordio hori mantendu dugu, esfortzu handia eginez, eta inportantea da jartzen dugun kopurua, egoerak ez baitigu laguntzen.\nBerriki ezagutarazi dira 2013ko Diagnostikoaren Ebaluazio Orokorraren emaitzak. Euskarri berria erabiltzeak emaitzak kaskartu dituela argudiatu duzu, baina gaztelanian hobera egin dute ikasleek eta euskara eta matematiketan okerrera. 10 urteko ikasleen herena ez da iritsi gutxieneko euskara mailara…\nEmaitzokin harritu ginen eta zer gertatu den aurkitu nahian, konturatu gara diozun moduan euskarria ezberdina izan dela eta horrek eragina izan duela; aurreko emaitzekin konparaezinak dira, azterketaren baldintzak eta edukiak egokitu behar dira. Baina PISAko emaitzetan adibidez ikusi dugu ez dagoela aldaketa handirik aurrekoekiko.\nEuskararena ez da kezkatzekoa?\nBaina euskararena kezkatzekoa da orokorrean, eta V. Mapa Soziolinguistikoan ere ikusi dugu. Eskolak asko lagundu du euskara bultzatzen, baina hitz egitea, erabiltzea behar dugu, eta hori ez da eskolan bakarrik lortzen. Egia da ikusi dugula eskolan zenbat eta ordu gehiago egin euskaraz, emaitzak hobeak direla, eta bide horretatik jarraitu behar dugu.\nCelaák ezarri zuen proiektu hirueleduna bertan behera geratuko da eta hizkuntza ereduen eskemara itzultzea da asmoa.\nProiektu hirueleduna esperientzia bat izan da eta amaitu egin da, ez da bertan behera geratu. Emaitza onak izan ditu, eta hori guztia kontuan hartuz, une hauetan Heziberrin definitzen ari gara hizkuntzen gaia nola landu. Bitartean, orain arte egin den ahalegina mantentzeko neurriak jartzen ari gara, irakasleen formakuntzarako laguntzak emanez-eta. Proiektu eleanitzak bultzatzearen alde gaude, baina ez gaude ados hirueledunak zioen moduan gutxienez ikastorduen %20 gaztelaniaz izan beharrarekin.\nHala ere, Heziberrin dagoeneko zehaztu duzuenaren arabera, A, B eta D ereduak mantentzea da asmoa, euskara ardatz.\nHori da oinarria. Euskararen Legeak dio hizkuntza aukeratzeko familiek duten eskubidea bermatu behar dela, bi hizkuntza ofizial ditugulako, eta horregatik mantentzen ditugu hiru ereduak, baina gure asmoa da hortik abiatuta euskara bultzatzea, eta A ereduko zentroetan euskara pixka bat gehiago sartzea proposatu dugu, legeak aukera hori ematen baitigu.\nB eredua ere moldatuko litzateke?\nB eredua ez dago moldatu beharrik, malgutasun handia ematen duelako zentroak berak euskara, gaztelania edo ingelesa gehiago edo gutxiago sar dezan. B ereduaz dioguna da ingelesa gehiago sartzen bada, ez dadila izan euskara kentzeko.\nHezkidetza eta Genero-indarkeriaren prebentzioa lantzeko Gida-Plan interesgarria jarri duzue martxan.\n50 ikastetxetan ari dira lantzen, eta hurrengo ikasturterako 100 daude aurreikusita, 50 publiko eta 50 itunpeko. Oso ondo ari da funtzionatzen, irakasleak oso inplikatuta daude eta eskaera izugarria izan da hasieratik.\nHezkuntzaren egonkortasuna bermatzeko, alderdi politikoen arteko Gutxieneko Akordioa aspaldiko eskaera da.\nHeziberrin hori ari gara lantzen. Estatuan zazpi hezkuntza lege atera dituzte, baina Euskadin beti lortu dugu egonkortasun bat, adostasun zabalean egiten dugulako lan, hezkuntza eta gizarte eragileekin batera. Eta Heziberrirekin ere horri heldu nahi diogu: adostasuna lortu badugu curriculuma zein izan behar den zehazterakoan, adostasuna lortu behar dugu –eta horretarako lan egingo dugu– lege bat lortzeko. Legea alderdien arteko akordioarekin lortu nahi da eta badakigu ez dela erraza izango, baina denok dugu helburu bera: gure hezkuntza sistemaren alde lan egitea.\nKanal hauetan artxibatua: LOMCE legea | Euskal eskola publikoa


‘Lo dejo cuando quiera’ eta ‘Vitoria, 3 de marzo’ asteburuko zine eskaintzaren ardatzak\nZine programazioak aurrera jarraituko du aste honetan hainbat proposamen berrirekin. Eskaintza ostegunean hasiko dugu zineklubarekin, non “A la vuelta de la esquina” luzemetraia ikusi ahal izango dugun. Lana Thomas Stuber zuzendari alemaniarrarena da, 125 minutuko iraupena du eta hainbat sari jaso ditu; besteak beste, Berlineko edo Valladolideko –Seminci- jaialdietakoa, zine germaniarraren Sociograph Award izenekoa. Laburpenak dioenez Christian kontratatu berri da supermerkatuan eta Bruno lankideak lanaren nondik-norakoak erakusten dizkio, elkarren lagun eginen direlarik. Gozokietan lan egiten duen Marion lankideaz maiteminduko da baina gauzak ez dira errazak izango, emakume zoriontsua ez izan arren ezkondua baitago. Ostegun iluntzeko zortzi eta erdietatik aurrera.\nFilma komertzialei dagokionez larunbatean Carlos Theron zuzendariaren ‘Lo dejo cuando quiera’ titulukoa ikusi ahal izango dugu, arratseko zazpi eta erdietan. Komedia zoro eta barrez lehertzeko horietakoa da, bertan aktore ezagun asko parte hartzen dutelarik, besteak beste: Ernesto Sevilla, Ernesto Alterio, Cristina Castaño, Miren Ibarguren edo Amaia Salamanca. Istorioak kontatzen du ikasketako hiru lagunen abenturak; hirurak unibertsitateko irakasle izan dira, nahiz eta orain langabezian geratu diren. Sosik gabe, nekaturik daude. Ezustean, bere arazoetatik ustez aterako dituen konponbide bat bururatzen zaie. Bitamina batzuen gain egiten ari zen ikerketan ondorio kaltegarririk gabeko produktuaz topo eginen du, desfaserako oso aproposa dena. Irakasle hirukotea gaueko mundura eta merkantzia komertzializatzeko negozio ilunetara dedikatuko direla pentsatzen dute. Ez daude prest, mundu hori ez baitute ezagutzen eta kale egingo. Filma hau larunbat gaueko 10etan eta astelehen iluntzeko 8etan ere ikusteko aukera izango dute.\nAsteko bigarren proposamen komertziala, ‘Vitoria, 3 de marzo’ lanaren estreinua izango da, Victor Cabaco zuzendariarena. Zintak 1976. urtean Gasteizko gertakzuinak kontatzen ditu, istiluak izan ondoren 5 pertsonek erailak izan zirelarik poliziarengatik. Oinarri historikoa eta benetako gertakizunean oinarria duen filma da, urte hartan Gasteizen langileen greba eta manifestazio hainbat izan ziren, gizartea eta hiria prest ez zeudelarik. Gertakizuna Begoñaren eta irratiko esatari den Jose Luis aitaren bizipenen bidez iritziko zaigu, zuzeneko lekuko izan baitziren, San Frantzisko elizan egindako asanbladan egondako 5 langile tirokatuak izan zirelarik. Filma larunbat gaueko 10etan eta igande arratseko zazpi eta erdietan ikusteko parada izango dugu.\nAsteko proposamenak, haurrei zuzenduriko proiekzioarekin amaitzen da, ‘Mía y el león blanco’ tituluarekin, zeina igande arratseko 5etan ikusi ahal izango dugun. Lana frantsesa da, Gilles de Maistre zuzendariarena. Horrek kontatzen du nola neska gazte batek Londres hiria utzi eta Afrikara joanen dela bizitzera gurasoekin. Kontinente berrian harreman berezi eta xelebrea landuko du lehoi batekin. Adiskidetze harrigarri horri jarraiki ohian guztia zeharkatzera eramango du, laguna salbatu ahal izateko. Abenturak eta emozioak nagusi izango ditugu. Familia guztiarentzat lan egokia da.\nArgibide gehiagorako ikus Antzokiaren mikrositea.


Manchesterreko Unibertsitateko ikerketa baten arabera, haragi gorriak dosi handietan kontsumitzeak artritis erreumatoidea izateko arriskua areagotu dezake. | Consumer\nManchesterreko Unibertsitateko ikerketa baten arabera, haragi gorriak dosi handietan kontsumitzeak artritis erreumatoidea izateko arriskua areagotu dezake.\nElikadura-dietan frutarik ez egoteak ere eragina du gaixotasunean.\nManchesterreko Unibertsitateko ikertzaile-talde batek azterlan bat egin du, “Arthritis and Rheumatism” izenekoa. Ikerketa horren arabera, haragi gorriak asko kontsumitzen dituen dieta batek artritis erreumatoidea (AR) izateko arriskua areagotu dezake. Artritis erreumatoidea immunitate-sistemaren hantura-gaixotasun kronikoa da, eta faktore genetikoen eta ingurumen-faktoreen konbinazioarekin lotuta dago.\nEra berean, egiaztatu dute proteina-baliabideetan aberatsak diren haragiek gaixotasuna izateko arriskua areagotzen dutela, eta gantz-maila handia dutenek, berriz, ez dutela horrenbesteko eraginik.\nAdituek 45 eta 75 urte bitarteko pazienteak aztertu dituzte, eta adinaren, sexuaren eta gorputz-masaren indizearen arabera parekatu ziren, 176 kontrol-subjektu zituztela. Hasieran, pertsona bakoitzak 7 eguneko dieta zehaztu zuen, eta kontsumitutako elikagai-kantitateak erregistratu zituen. Gainera, erretzaile gisa duten historiala erraztu zuten.\nHaragi-kontsumoa izan zen pazienteen arteko bereizgarri nagusia. Tabakismoa eta nahasmena sor lezaketen beste zenbait dieta-elementu doitu ondoren, haragi gorrien kontsumo handia zuten gaixoek AR garatzeko bi aldiz arrisku handiagoa agertu zuten.\nAdituen ustez, gaixotasuna izateko arriskuaren %40 elikadurak eragiten du, nahiz eta erretzeko ohitura ere arrisku-faktorea den gaixotasuna garatzeko. Orain arte ez da hain ikertu ARaren eragilea den elikadura-dieta, nahiz eta ikerketek iradoki duten arraina jateak onura babeslea dakarrela, kafearen arriskuak eta alkohola neurriz hartzen duten emakumeen artean arriskuak murriztea.\nEra berean, aurretik egindako beste azterketa batzuek erakutsi dutenez, dietan frutarik ez egoteak, batez ere C bitamina, artritis inflamatorioa izateko arriskua hiru aldiz areagotzen du.\nartritis Gorria haragi


1 orrialde 133tik\nJazz emanaldiz lepo dator azaro-abendua Victoria Eugenian\nJazz kontzertuz gainezka dator azaroa Victoria Eugenian, nazioarteko hainbat izen esanguratsu tarteko. Bost kontzertu izango ditugu azaroan eta beste bi abenduan zehar.\nBeldurrezko Asterako abonuen eta sarreren salmenta\nABONUEN 2. SALMENTA\nUrriak 25 astelehena. PRESENTZIALKI BAKARRIK BI ANTZOKIETAKO LEIHATILETAN (Antzoki Zaharra eta Victoria Eugenia) Ordutegia: 11.30-13:30 / 17:00-20:00 (agortu arte)\nGipuzkoatik kanpoko bezeroentzat bakarrik salmenta telefonikoa 943 48 18 18 telefonoan (ordutegi berdina)\nDonostiako Fantasiazko eta Beldurrezko Zinemaren 32. Astea urriaren 29tik azaroaren 5era izango da. Veneciafrenia eta Mona Lisa and the Blood Moon pelikulek hasiera eta amaiera emango diote Asteari Antzoki Zaharrean.\n2021eko Fanzineen Gerra\nDonostiako Fantasiazko eta Beldurrezko Zinemaren 32. Asteak, Medialab Tabakalerako autoedizioko txokoarekin eta FNACekin elkarlanean, berriro antolatu du Fanzineen Gerra, berriro ekin dio euskarri horien bidez generoarekiko grina bizia aditzera eman eta aldarrikatzeko.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2019 / 10 / 4\n2019ko Urriaren 4a, Barikua\nEBANJELIOA ( Lukas 10, 13-16 )\nAldi haretan, Jesusek honan berba egin eban:\n- «Ai, zu, Korozain! Ai, zu, Betsaida! Zuenean egin diran mirariak Tiron eta Sidonen jazo izan balira, aspaldian egongo ziran bihotz-barrituta, zakuz jantzita eta hautsetan jesarrita. Horregaitik auzi-eguna eroangarriagoa izango da Tiro ta Sidonentzat, zuontzat baino.\nEta zu, Kafarnaun, zeruraino igon behar dozula? Hildakoen lekuraino jausiko zara!\nZuoi entzuten deutsuenak, Neuri entzuten deust; eta zuok baztartzen zaituenak, Neu baztartzen nau; Ni baztartzen nauanak, barriz, Ni bialdu nauana baztartzen dau».\n- Laku ertzeko urien epaia Lukasek hirurogeita hamabien bialketaren ondoren kokatzen dau (Lk 10, 1-12), euren iragarpena hutsean gelditu dala adierazoz. Horregaitik laku ertzeko urien gain epai zorrotza izango da (13-15. aa.), Jesusen ikasleen iragarpenari sinismen biziz eta bihotz-barritzez ez erantzutearren. Korazain, Betsaida eta Kafarnaun urietan ahalegindu zan gehien Jesus, Barri Ona iragarriz eta mirari asko eginez; halan ere, ez eben Ebanjelioa onartu, ez bizitzarik aldatu. Horregaitik iragarten jaken zigorra, Sodoma eta Gomorrarena baino handiagoa da, eurok izan arren, Bibliako tradizinoz, Jaungoikoari kontrajarrera gogorrena agertu deutsoenak (Ha 19). Jesusek beste konparaketa bat egiten dau Tiro eta Sidon aurrean jarrita: uri honeek, Israelen arerio izan eta agintzarietatik kanpo egon arren, Jaungoikoaren Berbea entzuteko bihotz zabalago eta penitentziarako prestago agertu dira, Genesaret ertzeko judutar herriak baino.\n- Berbaldiaren azkenean, Jesusek “Shalia” dakar gogora, bere indarrez bialduak bialdu dauanak beste aginpide dauala azpimarratuz, eta, beraz, bialdu dauanari zor jakon begirune berbera zor jako bialduari ere. Ikasleak Jesusek bialduak diran ezkero, eta Berau Aitak bialdua, eurok onartzea edo baztartzea Jaungoikoa Bera onartzea edo baztartzea beste da. Hori holan dalarik, hartzen dan erabagia salbamen edo hondamen bide bihurtzen da: “Zuoi entzuten deutsuenak, Neuri entzuten deust; eta zuok baztartzen zaituenak, Neu baztartzen nau; Ni baztartzen nauanak, barriz, Ni bialdu nauana baztartzen dau” (16. a.).\n- Ez da nahiko Jesusen presentzia eta bere egintza miragarriak ezagutu eta gozatzea. Bera ONARTZEA une bateko “gorakada sentimentua” baino gehiago da. Gaurko kontaketak adirazoten deuskunez, ez da beti onarpena, gehienbaten baztarketa da, edo baita jazarpena ere. Hauxe da gaurko ebanjelio-atalaren kokapena. Eurak dira Barri Onaren jasotzaile aukeratuak, eta baztartu egiten dabe; “urrunduak”, ostera, onartu egiten dabe. Betiko kontua!\n- Bai ikasleak eta bai Jesus Berak BIALDUAK DIRANEN kontzientziz jokatzen dabe; eurak onartzeak edo baztartzeak, Jaungoikoaren egitasmoa bera onartzea edo baztartzea lez da. Hona hemen gu bakotxaren eta alkartearen historiaren drama! Jaunaren Berbea onartzea eta obendentzizko jarreraz erantzutea, ezinbestekoa da Erreinuaren proposamenari leialki erantzuteko.\n- Eta... ni pribilejiatua naz neure sinismen bidean; asko eta ona hartu dot, Kafarnaunek eta besteak lez. Hau ukatu ezinezko egi biribila da! Zelangoa da nire erantzuna, DOAN jaso dodazan hainbeste aukera eta dohaien aurrean? Zelango erantzukizunez bizi naz egunero? Kontentuz al nago nire jarrera eta erantzukereaz?\n“Jesus Jauna, emoidazu zentzunez eta adorez jokatzea, aurkitu ahal dagidan zetan dodan aldatu beharra, zintzoa izateko eta Zuk egunero eskeintzen eta proposatzen deustazunaren aurrean koherentziaz biziteko."